text:
- Tað er týðuligt, at alt fleiri fáa eyguni upp fyri teimum stóru møguleikunum, sum liggja í taraaling. Tað er helst tí, at vit eru bjóðað til at koma við til hesa stóru ráðstevnuna. Vónandi eydnast tað okkum eisini at fáa enn fleiri at vísa áhuga fyri hesum.
Soleiðis sigur Ólavur Gregersen, stjóri og stigtakari til Ocean Rainforest, sum hevur gjørt slóðbrótandi royndir við taraaling á alistøðini út fyri Funningsfirði og nú skal fortelja um hetta á stórari altjóða ráðstevnu.
Talan er um ráðstevnuna Global Bioeconomi Summit, sum verður í Berlin 19. og 20. apríl. Ein partur av hesi ráðstevnuni eitur ”Blue Growth: Seizing new opportunities for a sustainable future”, og tað er á hesum partinum, at Ólavur Gregersen skal hava eina framløgu.
- Tað snýr seg um at hava aling av tara á opnum havi. Okkara støð uttan fyri Funningsfjørð liggur út í opið hav. Har er 50-60 metra dýpi og ein alduhædd, sum kann sammetast við opið hav. Og okkara royndir eru góðar, vit hava einki mist, greiðir Ólavur Gregersen frá.
- Aðra staðni, eitt nú á vesturstrond USA og í Hollandi hava tey roynt seg við taraaling í høgari aldu, men tað hevur ikki eydnast. Tí eru fleiri granskarar og ábyrgdarhavarar áhugaðir í at hoyra meira um føroysku royndirnar hjá Ocean Rainforest.
Jaliga ávirkan á umhvørvið
Roknað verður við fleiri hundrað fólkum á ráðstevnuni í Berlin. Har verða bæði politiskir avgerðartakarar, umboð fyri vinnulívið, granskarar og sokallaðir NGO’arar við á ráðstevnuni, sum sostatt er ein góður møguleiki fyri at breiða út kunnleikan um virksemið hjá Ocean Rainforest.
- Í løtuni leggja vit okkara dent á at fáa fyritøkur at brúka tara í matídnaðinum. Her eru fleiri møguleikar. Ein er at brúka taran til at hækka innihaldi av jod í vøruni, ein annar er at geva vøruni umami-smakkin, sum er í taranum og ein triði er at brúka natúrliga saltið, sum er í taranum, og harvið minka um tilsetingina av salti í matvørunum, greiðir Ólavur Gregersen frá.
Men tari kann brúkast til annað enn matídnaðin.
- Tosa vit um grønan hugburð, so hevur taraaling góða ávirkan á havumhvørvið. Vanliga eru fólk ógvuliga varin, tá tað kemur til at ala á sjónum. Men við tara er ongin umhvørvisbyrða. Taranum tørvar ikki fóður, hann livir av ljósinum, og tí, sum er í sjónum. Tarin hevur eisini ein reinsandi eginleika, tí hann kann upptaka føðsluevnini, sum koma frá fiskaalingini og frá landbúnaðinum eins og hann upptekur koltvísúrni (CO2) úr sjónum, greiðir Ólavur Gregersen frá.
Tari ístaðin fyri plast
Ocean Rainforest er eisini komið nakað áleiðis við nýggjari gransking við at brúka tara í tilfari, sum kann koma ístaðin fyri plast.
- Vit hava ment eina vøru vit kalla bioplast, ið er niðurbrótilig, og sum kann brúkast sum pakkitilfar ístaðin fyri plast. Hetta er ógvuliga áhugavert, men enn eru vit á granskingarstøði, og tað skal granskast nógv meira í evninum áðrenn vit kunnu brúka tara í stórum skala í staðin fyri plast, sigur Ólavur Gregersen.
Umframt plast, kunnu úrdráttir úr tara eisini brúkast í klædnaídnaðinum ístaðin fyri klæði, sum nú verða gjørd burtur úr bummull, sum eisini kann vera rættiliga tyngjandi fyri umhvørvið.
Ólavur Gregersen, stjóri á Ocean Rainforest


c: text/html

text:
Gurið Djurhuus
Stutt um
Hey Føroyingar!
Eg eiti Gurið og eri 25 ára gomul. Eg flutti til Aalborg í januar 2015 í samband við útbúgving á UCN, pædagog uddannelsen. Eg bleiv vald í nevndina hjá Álaborg í apríl 2016 og afturvald í apríl 2017, og bæði árini havi eg verið skrivari.
Í núverandi løtu eri eg í gongd við mítt síðsta ár á UCN har eg, eftir loknan lestur, verið social- og special námsfrøðingur. Míni frítíðarítriv eru at renna, syngja í kóri og vera saman við vinum. Áðrenn eg flutti til Aalborg búði eg í Vági og gekk á miðnámsskúlanum í Suðuroynni. Eftir lokna studentar útbúgving arbeiddi eg umborð á Norrøni, inntil leiðin gekk til Aalborg.
Eg eri sera glað fyri at vera í nevndini hjá Álaborg og haldi eg tað vera sera týdningarmikið at hava eitt Føroyingafelag, har føroyingar kunnu koma saman og dyrka teirra tjóðskap. Eg eri komin at kenna nógv fleiri føroyingar enn áður og føli meg sum heima tá okur koma saman í Álaborg.

robotstxt: allowed

filter: keep


text:
Eg skal biðja um frí til børnini, hvussu skal eg boða skúlanum frá?
Flokslærarin kann geva einum næmingi frí upp til tveir dagar. Er talan um longri tíðarskeið enn tað, skalt tú skriva eitt teldubræv til skúlastjóran, har tú greiðir frá, hví og hvussu leingi næmingurin skal hava frí. Fær næmingurin frí longri enn tveir dagar samskipar flokslærarin eitt sett av skúlatingum, ið næmingurin fær við sær frídagarnar.
Barnið hjá mær skal byrja í skúlanum, hvussu geri eg?
Tá næmingar verða innskrivaðir, eigur flytingarblað at fylgja við. Flytingarblaðið skal sendast av skúlanum, ið barnið gekk á til okkara skúla. Tá flytingarblaðið er komið, skipar leiðslan saman við nýggja flokslæraranum fyri fundi fyri foreldrum/verja og næmingi. Á ella eftir fundin verður avgjørt nær næmingurin byrjar og hvar hann skal møta.
Barnið hjá mær skal gevast í skúlanum, hvussu geri eg?
Um barnið flytur í annan skúla, skal skúlin hava boð um, nær ætlanin er at flyta. Skúlin sendir síðani í góðari tíð flytingarblað og møguliga eitt avrit av næmingamappuni til nýggja skúlan. Tá móttøkuskúlin váttar fyri okkara skúla at tey hava innskrivað næmingin verður hann samstundis útskrivaður hiðani.


text:
Leygardagin 18. apríl verður næsta steypakappingin í estetiskum fimleiki í Bylgjuni í Runavík.
Hetta er fyrsta ferð, at roynt verður at hava estetiska kapping í reiskapshøllini í Bylgjuni.
Hesaferð hava 23 lið meldað til luttøku: Bólkarnir verða pinkur, smágentur, gentur, kvinnuunglingar og kvinnur. Feløgini, ið hava meldað til luttøku eru: Flog 1 lið, Støkk 7 lið, Ljósið 6 lið og HF 9 lið.
Kappingin byrjar Kl. 12 við pinkum og smágentum. Eftir heiðursmerkjahandan áleið kl. 14:30 byrjar kappingin hjá gentum, kvinnuunglingum og kvinnum.
Úrslitið frá 1. steypakapping verður lagt saman við úrslitinum frá hesari kappingini, og liðið, sum fær besta samanlagda úrslit, gerst steypavinnari.


text:
Orð og lag: Hans-Inge Fagervik
Týtt: Einar Petersen
Fyrstu ferð eg sá teg, tað var ein summardag.
Tú kom rennandi ímóti mær so glað.
Títt langa, myrka hár, í vindinum sum lín.
Og eg minnist, at eg ynskti, tú vart mín.
Og vit hildu saman, men bert í stutta tíð.
Eg sveimaði á skýggjum, tú vart so fitt so blíð.
Men tú vildi liva lívið, tú vildi vera frí.
Og áðrenn eg visti, vart tú ei longur mín.
Farvæl Maria, farvæl, og takk fyri tað tú var.
Úr okkum báðum spurdist einki par,
men takk, takk Maria.
Árini tey gingu, men eg gloymdi ikki teg.
Og ein dag møttust, aftur tú og eg.
Ein nálarmerktan arm, tú rætti fram og bað
eitt oyra til mat, sýt mær ikki tað.
Eg nevndi teg við navni og tav tær tað, tú bað,
Tú orkaði ikki at svara, en fór grátandi avstað.
Og í dag áðrenn konsertina fekk eg tey tungu boð,
at tú vart deyð, hví skuldi tað enda so?
Eg fekk ikki sitið her, eg mátti út,
at fáa linna fyri mína sút.
Regnið fjaldi tárini, og gott var tað.
Tí ongin skuldi síggja, at eg græt.
Tað byrjaði í spølni, men tú dugdi ikki hógv.
Prísurin var høgur, tú mátti gjalda nógv.
Men Maria eg vil minnast teg, sum tú var tann summardag.
Tá tú komst rennandi ímóti mær so glað.


text:
Uni Kárason Petersen vart ph.d. um viðgerð av seismiskum dátum
Hósdagin 21. august vardi Uni Kárason Petersen ph.d.-ritgerð sína við Fróðskaparsetur Føroya.
Ritgerðin kallast 'Propagation and scattering of reflection seismic waves in a basalt succession'.
Ph.d.-verkætlanin er gjørd á Fróðskaparsetri Føroya og Jarðfeingi. Hon er partur av altjóða samstarvi við universitetini í Oxford, Cambridge og Århus umframt við GEUS (De nationale geologiske undersøgelser for Danmark og Grønland). Vegleiðarar hava verið Morten Sparre Andersen og Robert James Brown, adjungeraðir professarar í jarðalisfrøði á Fróðskaparsetrinum.
Í dómsnevndini vóru:
- Trine Dahl-Jensen, seniorgranskari á Geofysisk Afdeling, GEUS, forkvinna
- Christopher Juhlin, professari, Department of Earth Sciences, Geophysics, Uppsala Universitet
- Philip Christie, vísindaligur ráðgevi, Schlumberger Cambridge Research Limited
Dómsnevndin gav Una Kárason Petersen ein skarpan gang við nógvum gjølligum spurningum. Hann stóð seg væl, og eftir 3 tímar staðfesti nevndin, at Uni Kárason Petersen hevði staðið munnligu verjuna. Nevndin metti tó, at tað var tørvur á at fáa gjørt nakrar broytingar i sjálvari ritgerðini, áðrenn hon kundi góðkennast endaliga og ph.d. prógv verða latið.
Aftaná verjuna var fundur, har dómsnevndin útgreinaði, hvat eigur at broytast. Eins og vanligt er í slíkum førum, verður ein freist ásett fyri, nær rættingarnar skulu verða gjørdar og góðkendar.
Um ph.d.verkætlanina
Ph.d.-verkætlanin er íkast til áhaldandi leitingina eftir betri hættum at avmynda løgini undir basaltinum við seismiskum kanningum. Basalt hevur ofta negativ árin á seismikk. Hetta kann samanberast við ekkó í einum rúmi, sum ger tað ringt at hoyra tað, ið sagt verður. Avbjóðingin er at taka óljóðið burtur, so avmyndingin av løgunum verður klárari. Ph.d.-verkætlanin miðar ímóti at geva grundarlag fyri betri viðgerð av seismiskum dátum. Hetta verður gjørt við at kortleggja jarðfrøðina í undirgrundini og beinleiðis at lesa basalteginleikar burturúr seismikkinum.
Verkætlanin er serliga grundað á seismiskar dátur, innsavnaðar á Glyvursnesi nærhendis 700 m djúpu Glyvursnesboringini, umframt dátur frá boringini á Glyvursnesi og hinum báðum djúpu boringunum í Føroyum, nevniliga Vestmanna og Lopra. Harumframt eru seismiskar leitingardátur á tí føroyska økinum nýttar til samanberingar.
Les um Una Kárason Petersen í Heilagrunninum
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Árligu Fótbóltsskúlarnir, sum FSF saman við HB, B68 og FC Suðuroy skipa fyri, verða í ár 29. og 30. juni í Gundadali í Havn á Toftum og í Vági.
Í ár vera Fótbóltsskúlarnir fyri børn í aldurinum 6 til 14 ár (fødd í 2004 til og við 2012).
Fríggjadag verður vant frá kl. 13 til 17 og leygardag frá kl. 10 til 15. Børnini møta hálvan tíma frammanundan.
Tilmeldingarfreistin er tórsdagin 14. juni.
Kostnaður: 400 krónur (Gjaldið er fyri luttøkuna á fótbóltsskúlanum og fyri mat, frukt, bólt, T-shirt og luttøkubræv).


text:
Talv: Rógvi vann jólakappingina hjá Sandavágs Talvfelag
ítróttur31-12-2015 - 04:52 - Jóanis Nielsen
18 telvarar vóru við í jólakappingini, sum Sandavágs Talvfelag skipaði fyri í kvøld, allir telvararnir vóru úr Sandavági, undanfarin ár hava toftamenn verið raskir at møtt, men í ár var eingin av Toftum.
Vinnari gjørdist Rógvi Egilstoft Nielsen við 17 stigum t.v.s. fult stigatal, bróðurin Høgni Egilstoft Nielsen gjørdist nr. 2 og pápi teirra Torkil Nielsen gjørdist nr. 3.
Sí øll úrslitini á niðastu myndini.


text:
Natanel A. Matras svam ein sera góðan 800 metur frísvimjing í dag. Hann kappast við Heina Hansen frá Suðuroyar Svimjifelag, teir fylgist fyri tað mesta, men í teimum seinastu 50 metrinum setti Natanel A. Matras ein ordiligan endaspurt inn og tann spurturin var so góðir, at hann megnaði at svimja seg til bronsunál við stjørnu.
Nálatíðin til bronsunál við stjørnu er 09:47.47 í 800 metur frísvimjing og Natanel hevði 09:47.29, sodan.
Tað blivu givið tvær nálir í dag í Svimjihøllini í Klaksvík og Ægir átti teir báðar tvær. Sera flott svomi Natanel A. Matras.
SáH


text:
Hendan vakra jólakringlan er nú blivin mín yndis. Hon er ikki bara vøkur, hon er eisini bleyt og søt. Endiliga ein køka har hvør smálutur ikki skal verða fullkomin. Nei, hesa kunnu øll gera, bæði tey klombrutu og perfektionistarnir. Bjóða teimum smáu við í køkin og gerið jólakringluna í felag. Bæði nissurnar og abbarnir verða glað tá hendan kemur á borðið.
Tilfar
Kringlan
25g ger
1dl mjólk
1 spsk sukur
½ tsk salt
1 egg
100g smeltað smør
Umleið 300-350g mjøl
Fyllan
150 g bleytt smør
150 g putursukur
1 ½ stk kanel
Prýðið
Flormelis
Reyð og grøn smarties
Arbeiðsháttur
Set ovnin á 175 stig.
Kringlan
Hita mjólkina so hon verður flógv, og morla gerina í. Rør síðani saltið, sukrið og eggið í. Hita smørið og stoyt tað í blandið og enda við at koyra mjølið í og elt síðani væl. Hóast deiggið ikki veksur so nógv, lat tað so ganga í ein tíma.
Být deiggið í tríggjar partar og rulla hvønn part til eina langa pylsu. Flætta síðani deiggið saman og samla tað til ein ring.
Fyllan
Elt smørið, putursukrið og kanelið saman við hondunum ella einum pískara. Hetta skal hava ein tjúkkan konsistens. Koyr nú fylluna inn ímillum flættuna og omanyvir. Kringlan er nú klár at bakast mitt í ovninum í umleið 22 minuttir. Tá kringlan er bakað kann hon síggja eitt sindur miseydnað út, men tá prýðið kemur á, sær hon vøkur og rustik út.
Prýði
Ger ein tjúkkan hvítan glasur við flormelis og kókaðum vatnið. Stroyð tað omanyvir kølnaðu kringluna og drússa síðani grønu og reyðu smarties omaná. Stroy til sídst eitt sindur av flormelis oman yvir, so tað líkist kava.
Uppskriftin er eisini í Á tilboðsblaðnum hesa vikuna.
Vælgagnist!
M&K


text:
Eg eri snøkt sagt fallin pladask fyri hesari lekkru vøruni, og nú eg eri og ferðist, er hetta perfekt at hava við!
Hesin highlightarin HONEY BRONZE frá THE BODY SHOP er sooo lekkur! Sum tit síggja á myndini, er hann í hesari fittu vøkru eskjuni, og so er hann deiliga idiotsikkraður. Tær nýtist ongan pensil ella bust at koyra hann á við. Tú dragar lokið av og haps! so er klárt at smyrja á. Síðani kanst tú blenda tað við fingrunum. Jaman altso??? lekkurt ha?
Highlightarin fast í fleiri nuancum, og passar tí til allar húðtypir. Eg haldi at hesin er perfektur at hava í lítlu svingtaskuni, tá man fer ein túr út við vinkonunum. So kann man líka snýkja seg út á “the ladiesroom” og koma aftur við nýggjum gyltum glow’i. MUMS! Snakka um hvat ein hevur brúk fyri, til at skapa eitt vakurt summarlook, so hjálpur hesin highlightarin tær væl á veg.
HONEY BRONZE highlightarin fast í THE BODY SHOP í SMS!
Tú kanst eisini lesa um tað nýggja og lekkrasta til varrarnar, sum eisini kann verða partur av tínari summar make-up rutinu HER.
Hevur tú brúk fyri hjálp at finna røttu vørurnar til júst teg, so eru tær í THE BODY SHOP heilt sikkurt klárar til at hjálpa tær á veg.
M&K


text:
Tá stuðulskeiðið er av
Yrkislistafólk, ið hava fingið trý ára listafólkastuðul, skulu lata grunninum ávegsfrágreiðing árliga.
Listafólk, leik og lærd, ið hava fingið starvsløn, skulu lata grunninum frágreiðing um avrik í stuðulskeiðnum.
Tey, ið hava fingið íverksetanarstuðul, skulu lata inn frágreiðing, umframt áteknaðan roknskap t.e. ein uttanveltaður persónur váttar, at roknskapurin er settur upp sambært fyriliggjandi skjølum.
Stuðulsfrágreiðing skal latast inn í seinasta lagi 1. apríl árið eftir játtanarárið. Henda áseting er eisini treyt fyri nýggjari tilsøgn.


text:
Oda Strøm
16.04.2018 - 09:05
Mentan > Mentan > Barna- og ungdómsmentan
Norska kanalin NRK kom seint leygarkvøldið við einari nýggjari ungdómsseriu.
Serian, sum eitur 'Blank', minnir uppá nógvar mátar um seriuna 'Skam', sum Kringvarpið eisini vísti, og sum bergtók fólk kring allan heimin.
'Blank' hevur sína egnu heimasíðu, og har liggja tvey sjónbandsbrot og Instagramuppsløg í stíl við heimasíðuna hjá 'Skam'.
Karakterirnir í 'Blank' eru eitt sindur eldri enn teir í 'Skam', og serian handlar í stuttum um lívið aftaná student, skrivar NRK. Á heimasíðuni eru inntil víðari tríggir persónar í nýggju seriuni kunngjørdir - Susanne, Mats og Ella.
Um 'Blank' serian verður líka væl móttikin, sum 'Skam' var á sinni, er ikki til at vita, men stílurin tykist at vera hin sami - so 'Skam' fjepparar hava allarhelst okkurt at síggja fram til.


text:
Nám hevur higartil givið eina sBók út til fólkaskúlan. Tað er Føroysk søga 1 til lærugreinina søga og samtíð í 7. flokki. Bókin er til sølu her. Føroysk søga 2 til 8. Flokk er í gerð og verður eftir ætlan liðug til skúlaárið 2016/17, men inntil tá er hon opin, og lærarar kunnu brúka hana, um teir hava hug.
Harumframt hevur Nám í samstarvi við Javnstøðunevndina givið út sBókina Javnstøða. Tvey kyn – ymsar støður til samfelagsfrøði á C stigi í miðnámi. Hendan bókin kann eisini brúkast í søgu og samtíð í 10. flokki. Javnstøða. Tvey kyn – ymsar støður er almenn og ókeypis at brúka.
Ein sBók er ein sjálvstøðug talgild útgáva, sum sameinir bók og internet og tekur tað besta frá báðum heimum. sBókin hevur í stóran mun sama bygnað, sum vit eru von við í pappírsbókini, men hevur eisini allar dynamisku møguleikarnar, sum vit hava á netmiðlunum, sum t.d. video, ljóð, samvirknar uppgávur og skjótar leitimøguleikar.
Nám hevur ment føroysku sBøkurnar í samstarv við danska forlagið Systime.
Fyri at kunna gagnnýta allar hentleikarnar í sBókini, t.d um tú vilt skriva viðmerkingar ella loysa eina samvirkna uppgávu, mást tú stovna tær eina ókeypis Systime kontu. Tú stovnar kontuna við at klikkja á “Stovna mína kontu” uppi í høgra horni á sBókini. Fyll síðani allar teigarnar út. Tú kanst eisini stovna kontu við at velja “Opret MinKonto” á https://systime.dk/
Í vegleiðingini sBókin um sBókina hava vit gjørt eitt video um, hvussu tú stovnar kontu. Sí her:
Við Systime kontuni ritar tú inn í allar tær sBøkur, sum tú hevur hald til, og kontan er eisini títt eyðkennismerkið, tá ið tú keypir sBøkur í nethandlinum.
Møguleiki er at knýta Facebook, Google ella UNI-login at kontuni.
Tá ið tú skalt keypa sBøkur, skalt tú fyrst hava stovnað tær eina sBókakontu (sí “Stovna kontu” omanfyri). Nám selur sBøkurnar í netbókahandlinum hjá Systime.
Tú kanst fara inn í handilin her: https://shop.systime.dk/ . Vel føroyskt, um tú skalt keypa føroyskar bøkur. Vel skúla (um tú ert lærari, og skúlin skal gjalda) ella privat (um tú ert næmingur/foreldur og sjálvur skal gjalda). Síðani finnur tú sBókina við at hyggja í yvirlitið ella skriva heitið í leitifeltið.
Tú kanst eisini keypa sBókina við at fara í ta sBók, sum tú vilt keypa, og trýsta á gula knøttin “Keyp atgongd” - uppi í ovara høgra horni.
sBøkur hjá Námi, sum kunnu keypast:
https://foroysksoga1.systime.dk/
Tá ið tú keypir eina sBók, velur tú hvat slag av haldi, tú skalt hava (styttri og longri tíðarskeið), og hvussu nógvar lyklar tú skalt hava. Ein lykil letur eina bók upp. (Fólkaskúlalærarar, sum skulu keypa til heilar flokkar, skulu t.d. keypa 25 lyklar – næmingatal + 1 til læraran).
Tá ið tú hevur keypt sBókina fært tú ein teldupost við lyklinum, og einum leinki at virkja bókina við. sBókin verður virkja við annaðhvørt at trýsta á leinkið í teldupostinum ella við at trýsta á leinkið "Virkja eLykil" uppi í høgra horni í sBókini. Skriva lykilin inn í rútin og trýst á "Aktivér".
Nú hevur tú tú tína egnu sBók, sum tú altíð hevur atgongd til við at rita teg inn í tína kontu.
Í sBókini um sBókina eru vegleiðingar til, hvussu tú brúkar ymsu hentleikarnar í sBókunum.
Hevur tú framvegis ivamál, kanst tú spyrja okkum í Námi um hjálp.
Sigfríður S. Sólsker
sigfridur@(if you can see this please update your browser)nam.fo


text:
"Betri Vinir" verkætlan
Í dag 5. okt. 2018 byrja vit uppá verkætlanina "Betri vinir". Fyrrapartin høvdu vit vitjan av Bamsu, sum kom við klemmibamsum til børnini.
Um Betri vinir
Betri vinir er ein fyribyrgjandi verkætlan ímóti happing. Tilfarið er ætlað til 3-6 ára gomul børn, fakfólk og foreldur. Barnabati stendur fyri verkætlanini, í samstarv við Mary Fonden og Red Barnet.
Tilfarið er samansett av námsfrøðiligum amboðum, sum gera tað lættari at styrkja barna- felagsskapin og fyribyrgja happing.
Betri vinir er grundað á eina nýggja fatan av happing, sum tekur støði í virðunum:
Tolsemi - Virðing - Umsorgan - Dirvi.
Besta amboðið ímóti happing og sosialari útihýsing er at stuðla børnum í tollyntum og positivum barnafelagsskapum.
Vaksin – foreldur, fakfólk og vaksin, sum í frítíðini arbeiða við børnum – hava avgerandi leiklut sum leiðvísarar og fyrimyndir, tá talan er um sosiala lívið hjá børnunum. Tey eru avgerandi í stríðnum at fyribyrgja happing.
Tað snýr seg um miðvíst at uppbyggja og stuðla samanhaldinum millum børn gjøgnum spøl, undirvísing, venjing og sosialt virksemi. Samstundis er tað týdningarmikið at stuðla teimum í at siga frá, tá onkur útihýsir og argar.
Betri vinir er námsfrøðiligt tilfar til børn, fakfólk og foreldur, sum arbeiða við at styrkja barnafelagsskapin í vøggustovum, dagrøkt, barnagarðum og skúlum – og sostatt fyribyrgja happing.
Vónandi taka foreldur væl undir við verkætlanini


text:
Streymnes
Bygdin Streymnes er í síni tíð helst byrjað sum niðursetupláss, sum fólk úr Hvalvík eru flutt til. Til Streymnesar hoyra 12 merkur, helvt um helvt kongsjørð og ognarjørð. Kongsjørðin liggur hjá einum festi. Hagapartarnir eru tríggir: 1) Fyri Framman og Norðarahelvt í Sundinum, 2) Fyri Framman, Heimaripartur, og 3) Heimarahelvt í Sundinum.
So longi jarðarbrúkið var lívsgrundarlagið, var fólkatalið í bygdini rættiliga avmarkað, men seinnu árini er hetta nógv broytt. Nýggir býlingar vaksa fram, og stórur áhugi er fyri at seta búgv her. Bygdin er nær um vaksin saman við grannanum, Hvalvík. Hon liggur væl fyri, við alfaraveg, og skjótt er at koma til stórplássini í meginøkinum.
Røktarheim er bygt á Mørkini við plássi fyri 32 búfólkum. Hetta er nýggjur og væl innrættaður stovnur, býttur í fýra lonir og við eini miðleingju, har felags hentleikarnir eru. Við at skipa stovnin í smærri eindin verður umhvørvið heimligt hjá búfólkunum. Sniðið í bygningunum ger, at at fellur væl saman við grannalagnum og bygdini annars.
Í Streymnesi og í Hvalvík hava fólk havt stóran áhuga fyri ítróttarlívinum. Bygdirnar hava róðrarfelag, Hvalvíkar-Streymnesar Róðrarfelag, sum gjøgnum árini hevur fingið nógv meistaraheiti við fimm- og seksmannaførum sínum. Felagið eigur neyst í Streymnesi. Ítróttarfelagið Streymur fór í 1992 undir at samstarva um fótbóltin við Eiðis Bóltfelag, og hevur felagsliðið EB-Streymur seinnu árini av álvara gjørt seg galdandi í føroyskum fótbólti. Góða gongdin setur stór krøv til fótbóltsvallir og umstøðurnar rundan um teir. EB-Streymur hevur sín heimavøll við Margáir í Streymnesi, umframt at rúmligt hús og áskoðaraskýli.
Børnini í Streymesi ganga í skúlanum í Hvalvík, hagar leiðin er stutt. Í ítróttarhúsinum við fótbóltsvøllin liggur Frítíðarskúlin við Margáir, ið hevur pláss fyri 24 børnum. Fólkatalið í Streymnesi táttar nú í tey hálvttriðjahundað.


text:
Orð: Tummas Napoleon Djurhuus
Lag: Skal kvøðast
Hvør veitir føroyingum mat inn í munnin
– pressugerð, sukur, siropp og »jam« –
vínið, teir drekka, breyðið, teir eta?
– Tað er ikki Poulsen á Strondum, men Dam.
Hvør veitir føroyingum pengar til gávu
– bert við at senda eitt fitt telegramm –
so teimum ei nýtist arbeiða longur?
– Tað er ikki Poulsen á Strondum, men Dam.
Hvør gevur føroyingum klæði á kroppin
– klæði av nylon, og annað fínt kramm –
so ikki teir ganga naknir og skelva?
– Tað er ikki Poulsen á Strondum, men Dam.
Hvørjum er tað, høvundar rósa
– meira enn Churchill og onkul Sam –
meira enn Nasser og Adenauer?
– Tað er ikki Poulsen á Strondum, men Dam.
Hvønn er tað, føroyingar allir tilbiðja
– sum ísraelsfólk tilbað sín Ábraham –
tilbiðja fyri undir- og uppskot?
– Tað er ikki Poulsen á Strondum, men Dam.
Um hvønn er tað føroyskir fiskimenn kvøða
– serliga tá ið teir fáa ein dramm –
at hann eigur lívið í teimum og teirra?
– Ikki um Poulsen á Strondum, men Dam.
Hvør hugsar ongantíð fyrst um seg sjálvan?
Hvør roynir ongantíð troðka seg fram?
Hvør hugsar bert um tað besta hjá øðrum?
– Tað er ikki Poulsen á Strondum, men Dam.
Hvør letur sólina skína í Føroyum?
Hvør lokkar mánan um náttina fram?
Hvør er á jørðini næstur Várharra?
– Tað er ikki Poulsen á Strondum, men Dam.


text:
Í síðstu viku varð fyrsta av seks nýggjum akker-skipum latið Maersk Supply Service av Kleven-skipasmiðjuni í Norra. Í fyrsta umfari fer Maersk Master, ið skipið kallast, til Monrose norðanfyri Aberdeen at liggja, meðan arbeitt verður við at útvega skipinum arbeiði.-Vit
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Tað er bara eitt verri enn, at fólk tosa um ein. Tað er, at eingin tosar um ein"
Oscar Wilde


text:
Partabrøv framvegis góð at eiga
- 17 Nov 2017
- - LÍV
Marknaðarinnlit - Novembur 2017
Partabrøv framvegis góð at eiga
Inflatiónin í Evropa er ov lág og evropiski miðbankin (ECB) stríðist framvegis av øllum alvi, fyri at fáa inflatiónina at hækka. Hóast oljuprísurin er hækkaður nakað í seinastuni, verður kortini ikki væntað, at inflatiónin í Evropa fer at hækka stórvegis næstu tíðina. Orsakað av hesum, eru lánsbrævarenturnar framvegis á sera lágum stigi og mest sannlíkt fara lánsbrævarenturnar eisini at vera á sera lágum stigi eina rúma tíð aftrat. Hóast avbjóðingar hava verið á partabrævamarknaðum seinastu vikurar, er nógv sum talar fyri, at íløga í partabrøv eisini verður áhugaverd næstu tíðina.
Aftur ein góður íløgumánaði
Eftir góða septembur er at gleðast um, at eisini oktobur gjørdist ein góður mánaði viðvíkjandi virðisbrævavinningi. Partabrøvini stóðu seg best í mánaðinum við einum vinningi á 1,57%. Síðani ársbyrjan hava partabrøvini givið vinning á 9,70%. ”Onnur lánsbrøv” komu partabrøvum á baki við vinningi á 0,39%. Seinastu 10 mánaðirnar hava ”onnur lánsbrøv” givið samlaðan vinning á 4,49%. Í oktobur var fult samsvar millum vinning og váða. Partabrøvini góvu besta vinningin, næstbesta vinningin góvu ”onnur lánsbrøv”, meðan varligasti íløgubólkurin, tey donsku lánsbrøvini, góvu lægsta vinningin. Hesin var tó á 0,22% í oktobur soleiðis at donsku lánsbrøvini hava givið 1,66% higartil í ár. Samlað hevur íløgan við høgum váða nú givið 3,92% og íløgan við lægra váðanum 1,51% síðani ársbyrjan.
Framhaldandi lág inflatión
Stóra avbjóðingin í heimsbúskapinum er lága inflatiónin. Hetta merkir, at lítil broyting er í prísunum á vanligum nýtsluvørum. Hetta hevur týdning, tí grundleggjandi er tað gongdin í inflatiónini, ið er avgerandi fyri, um lánsbrævarenturnar eru høgar ella lágar. Í longri tíð, hevur inflatiónin í Evropa verið í lægra lagi og hetta er tískil ein av orsøkunum til, at lánsbrævarenturnar eru og hava verið metlágar í longri tíð. Seinastu vikurnar er oljuprísurin, ið hevur ávirkan á inflatiónina, hækkaður orsakað av politiskum rumbli í Saudi Arabia, sum er ein av heimsins størstu oljuframleiðarum. Oljuprísurin liggur nú á hægsta stigi í tvey ár, men av tekniskum áðum er ávirkanin á inflatiónina kortini avmarkað. Eisini rávørur hava ávirkan á inflatiónina, men hesar liggja á lágum stigi sammett við undanfarin tíðarskeið og tað sama er galdandi viðvíkjandi landbúnaðarvørum. Samanumtikið kann tí sigast, at hvørki olja, rávørur ella landbúnaðarvørur trýsta inflatiónina avgerandi upp. Í oktobur var inflatiónin í Evropa á 1,4% og hetta er ov lágt og evropiski miðbankin (ECB) stríðist harðliga fyri, at fáa talið upp móti 2,0%. Fyribils er tó lítið, ið talar fyri, at inflatiónin fer at hækka í bræði. Tískil er heldur ikki útlit fyri, at lánsbrævarenturnar fara at hækka í bræði. Lágu lánsbrævarenturnar vilja tí framhaldandi eggja íleggjarum at hava eina yvirvág í partabrøvum.
Partabrøv steðgaði á
Tað hevur gingið illa á danska partabrævamarknaðinum seinastu dagarnar. Serliga Vestas, ið framleiður vindmyllur, hevur staðið seg illa og er lækkað yvir 20%, eftir at tey kunngjørdu ein vánaligan roknskap, ið ber boð um prístrýst og eina ótrygga framtíð. Sama er galdandi fyri aðrar vindmylluframleiðarar. Hetta er millum annað ein avleiðing av skattauppskotinum hjá Trump forseta í USA, sum arbeiðir fyri at tálma møguleikarnar hjá útlendskum virkjum at virka í USA. Roknskapirnir fyri 3. ársfjórðing vóru sum heild verið góðir, bæði í Evropa og USA. Nú heimurin er um at gerast alt meira grønur, liggur ein lítil andsøgn í, at oljuvirkir hava kunngjørt bestu roknskapirnar. Samanumtikið hava roknskapirnir tó havt trupult við at fáa partabrøvini at hækka nakað serligt. Undir vanligum umstøðum høvdu tey helst hækkað meira av góðu roknskapunum, men sannroyndin er, at partabrøv liggja á sera høgum stigi og nógv skal til, fyri at fáa tey at hækka meira. Partabrævamarknaðirnir hava fyribils tikið ein steðg, men av tí at heimsbúskapurin sjálvdan hevur havt tað so gott sum nú, eru framvegis útlit fyri, at partabrøvini kunnu hækka meira, sum frálíður.
Síðani ársbyrjan hava partabrøvini givið vinning á 9,70%


text:
Orð: Tobias Clausnitzer
Týtt: Mikkjal á Ryggi
1. Jesus góði, saman her
koma vit títt orð at hoyra;
sjálvur tú hjá okkum ver,
rør várt hjarta og várt oyra,
so vit væl í sál og sinni
goyma teg og himin inni.
2. Vitska vár er døkk og kám,
dugir ei Guðs orð at skilja,
uttan andin burt tað tám
rekur, sum man ljósið hylja.
Gott at hugsa, tala, gera,
til tess vil Guð kraft oss bera.
3. Tú, o, dýrdarljósins bál,
lívsins ljómi okkum lýsi,
veki hvørja treka sál,
leið til lívs og frelsu vísi;
bøn og song lat birta gleði,
gev teim andans mál og megi.


text:
Handverkarar hava sitið í seming við arbeiðsgevararnar síðani í gjáramorgunin, tá semingsroyndin byrjaði, eftir at sáttmálin fór úr gildi 1. oktober.
Landsfelag Handverkaranna og Føroya Handverkarafelag eru á aðru síðuni, Føroya Arbeiðsgevarafelag og Føroya Handverksmeistarafelag á hini síðuni.
Terji Sigurðsson, semingsmaður, sigur við VP, at teir vænta at leggja eitt semingsuppskot fyri partarnar áðrenn kl 17 í dag.
Samráðingarnar hava verið truplar, sigur hann, men tá eitt semingsuppskot verður lagt fram, so er tað tí at tað er ein hampulig vón um at finna semju.
Um 2.300 limir eru í handverkarafeløgunum.
Um tú veitst okkurt, sum VP ikki veit - skriva so til vp@vp.fo


text:
Føroya Tele sigur, at tað ongar duldar ætlanir eru um at gera Føroyar til eitt sokallað testøki fyri fremmandari og møguliga vandamiklari teletøkni.
- Eins og øll onnur hevur Føroya Tele bæði ábyrgd og skyldu at sýna fyrimyndarligan atburð í samfelagnum. Tí taka vit heilsu og annað í størsta álvara, tá talan er um fjarskiftistøkni, verður sagt í einum skrivi, sum sæst á heimasíðuni hjá Føroya Tele.
Føroya Tele sigur, at fyritøkan og Huawei hava gjørt eitt strategiskt samstarv, ið merkir, at Føroyar verða í fremstu røð, tá tann nýggjasta, mest framkomna og besta tøknin kemur fram á telemarknaðinum.
- Huawei er ein tann fremsti veitarin av fjarskiftistøkni í heiminum. Á sama hátt sum Ericsson og aðrir fjarskiftisveitarar í Evropa og eisini í grannalondum okkara, er Huawei undirlagt strongum krøvum frá bæði ES, WHO og øðrum altjóða myndugleikum, skrivar Føroya Tele.


text:
Vit leita eftir einum sniðgeva, ið hevur eina ósløkkiliga trongd at frelsa heimin við sínum gávum.
Soleiðis ímynda vit okkum, at tú ert:
- ósvikaligan sans fyri sniði, etikki og estetikki
- eina nær um perversa trongd til at vísa fram
- høgt trúvirði gjøgnum væl hugsað snið
- høgan arbeiðsmoral
- hugsar og arbeiðir skjótt
- tolir atfinningar uttan at fara í kolkjallaran
Soleiðis ímynda vit okkum, at vit eru:
- leingjast illa eftir tær
- vit halda ein óformligan tóna við denti á fólkaskikk
- hálova tær, tá tú ríkar okkum tilveruna við ósvikaligum sniði
- lurta, tá tú tosar
- tosa, tá tú tosar
- trúføst móti tær og tínum
Talan er um eitt fulltíðarstarv, ið verður lønt eftir førleikum. Starvið verður sett skjótast møguligt.
Hevur tú spurningar til starvið, ert tú vælkomin at venda tær til Niels Una Dam á tlf 76 10 10 ella um teldupost nud@nudlavirkid.fo
Umsóknir, ið skulu vera okkum í hendi innan 1. januar 2017, skulu sendast til nud@nudlavirkid.fo


text:
Ja, sum flestu kunnugt pástandurin omanfyri, er ein joke.
Ein má veruliga læra at kenna teirra baklendi, haðani hesir positivu pástandir eisini hava sín uppruna, tí opinbart tala verk harðari enn orð. Tildømis máttu vit hesa vikuna, hoyra ein av hesum tosa um sína ósemju og ónøgd við Dawkins, Singer og aðrar um møguleikan fyri smábarnamorð, ella dráp av nýføðingum (sum jú er positivt av manninum), men samstundis hevði hesin ikki nakran moralskan trupuleika við at hesin møguleiki verður skotin upp og lagdur upp til kjak.
Hmm...
Tá kristin koma í stríð ella kjak við sekularistar, um sekularismu, so er somuleiðis vert at leggja í geyma, at tað altíð er ein døpur síða, sum í núverandi løtu ikki sleppur til sjóndar.
Pástandurin um at sekulerar kreftir fara gevast við teirra stríði og ágangi, eftir at tær hava útrudda religión og kristna trúgv frá skúlum, almennum arbeiðsplássum og politikki, er reina bogus. Tildømis í sjónbandinum niðanfyri verða kristnir pro-life aktivistar handtiknir uttanfyri Hvítu Húsini, bara fyri at standa friðarliga og biðja:
Ein orsøk til at hesir fóru í bønarbardaga uttan fyri Hvítu Húsini, er avgerðin hjá leiðsluni í landinum, opinbart við Obama á odda, um at tvinga ávís elementir av statsins humanistisku áherðslu inn í kristna tænastu og felagskapir.
“I’m not a Catholic but I stand in 100% solidarity with my brothers & sisters to practice their belief against govt pressure,” Warren said. “I’d go to jail rather than cave in to a govement mandate that violates what God commands us to do. Would you? Acts 5:29.”
http://www.lifenews.com/2012/02/09/pastor-rick-warren-id-rather-go-to-jail-than-obey-mandate/
Men nú helt eg, at sekulerar kreftir ynsktu at varveita ein skilna millum hesar báðar bólkar--ella hvat?
Tí haldi eg fast við og mong onnur við mær, at ljósareyða, neutrala myndin sum ávísir gudloysingar lýsa sekularsimuna við, er dømi um, at hesir antin eru ótrúðliga naivir og góðtrúgvir ella at hesir sjálvir, vitandi taka lut í slíkari falskari tulkan av veruleikanum.


text:
Hallur av Rana 22.07.2015 (09:06)
Joensen vanligasta eftirnavn í Føroyum
Tey mest vanligu eftirnøvn í Føroyum í dag eru Joensen, Hansen, Jacobsen og Olsen. Verður Petersen, Poulsen og Johannesen lagt aftrat, er tað fjórði hvør føroyingur, ið ber eitt av hesum eftirnøvnum. Tað skrivar Hagstova Føroyar í dag.
Tað er tó vorði alt meira vanligt, at taka nýggj eftirnøvn til sín. Í nýggjastu uppgerðini eru 3.076 eftirnøvn í Føroyum, ið er 1.016 fleiri enn í 2001.
Tað eru bara 6 eftirnøvn í av teimum 30 mest nýttu, ið ikki enda við "sen". Tey eru Djurhuus, Højgaard, Dam, Hammer, Hentze og Holm.
Djurhuus er tað mest nýtta eftirnavnið, ið ikki endar við "sen". Tað er nummar trettan á listanum, og eru tað 528 fólk, ið hava tað eftirnavnið.
Tey mest nýttu eftirnøvnini eru:
Joensen 2.365
Hansen 2.176
Jacobsen 2.022
Olsen 1.683
Petersen 1.282
Poulsen 1.278
Johannesen 991
Thomsen 709
Nielsen 645
Johansen 556
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Wallenius Wilhelmsen velur skrubbarar til 20 skip
Skandinaviska reiðaríið, Wallenius Wilhelmsen Logistics, satsar upp aftur meira uppá skrubbarar. Næstu fýra árini fáa 20 av skipum teirra sett skrubbara-tøknina í, sigur felagið í roknskapi sínum.
Reiðaríið hevur longu sett tøknina at reinsa royk frá skorsteininum í fimm av skipum sínum.
Nýggju skrubbararnir veðra ísettir næstu fýra árini, og kostnaðurin verður væntandi einar 120 til 140 milliónir dollarar ella millum 780 og 910 milliónir krónur. Kostnaðurin verður goldin við verandi lánsavtalum og kontant.
Velja skrubbarar
Seinastu mánaðirnar hevur ein røð av reiðaríum gjørt av at satsa uppá skrubbrar fyri á tann hátt at gera flotan tilreiðar til nýggju krøvini um útlát.
Nýggju svávulreglurnar hjá IMO koma í gildi 1. januar í 2020. Tá skulu skip annaðhvørt sigla við brennievni við lágum svávulinnihaldi ella við skrubbarum, sum reinsar roykin.
Hóast fleiri reiðaríð í løtuni fyrireika seg at fara yvir til skrubbarar, so er framvegis stór ósemja um, hvør loysn er hin besta.
Kelda: ShippingWatch


text:
Sofus Olsen, sáli, ið var ættaður heiman av Sandi, var íðin listasavnari, og hann vildi, at listin, ið hann hevði samlað saman, fekk ein felags karm. Tí lat hann listasavnið á Sandi byggja.
Savnið lat upp í desember í 2005 á sjálvum 92 ára føðingardegnum hjá Sofusi Olsen.
Kend listafólk sum Mikines, Janus Kamban og Ingálvur av Reyni eru væl umboðað í savninum.Tá øll listaverkini eru á savninum er talan um uml. 120 listaverk eftir fleiri enn 30 listafólkum.
Til ber at tekna seg sum lim í vinafelagnum Steinbogi. Tað kostar 200 kr/árið, og gevur limaskapur ókeypis atgongd, tá savnið er opið. Tá skipað verður fyri tiltøkum, fáa limir í Steinboga vanliga avsláttur.
Savnsleiðari er Súsan í Jákupsstovu.
Listasavnið á Sandi, Áarbøur 11, 210 Sandur. Tlf. 21 19 24. Atgongumerkið kostar 50,- kr. Børn yngri enn 6 ár sleppa ókeypis inn.
Til ber at bíleggja eina rundvísing við at seta teg í samband við savnleiðaran minst 24 tímar áðrenn ætlaðu vitjanina.
Opið er soleiðis:
Í summarhálvuni uml. 1. juni - 1. okt: týsdag - sunnudag kl. 14-16.
Í vetrarhálvuni er bert opið eftir avtalu við savnsleiðaran.


text:
Navn: Jatni
Skrásetingar nr.: FR96107
Folağur: 18. juli 1996
Deyğur: jan. 2006
Kyn: Greğingur
Litur: Svartbrúnur viğ stjørnu
- Hevği lit-genini E- aa toto --
Stongmát: ?
Sinnalag: Róligur og blíğur.
Fortíğ: Hann varğ folağur í Gøtu hjá Irdi Petersen.
Í 1997 átti Karl Johan Nielsen hann.
Í 1997 varğ hann seldur til Kristina Roarsdóttir Ellendersen (dóttir Roar H. Olsen). Tá fór hann í hagan at ganga saman viğ nøkrum øğrum føroyskum greğingum. Teir hvurvu allir uttan ein veturin 2006.
Tağ sigst, at hann hevği skeiv forbein, sum gjørdu hann óegnağan at rída ov nógv á og somuleiğis hevği hann bert ein "stein". Tí var valgt ikki at nıta hann til aling.
Avkom:
Eingin


text:
Kunningarfundur verður í morgin, hósdagin 23. august, kl. 19.00 í bygdahúsinum á Strondum, fyri øllum áhugaðum í útstykkingunum á Fríðufløtum og við Hálsatjørn.
Á hesum fundi verður kunnað um arbeiðið við útstykkingunum og um byggisamtyktirnar fyri bæði økini, umframt at kunnað verður um mannagongdina, tá fólk skulu velja sær eitt grundstykki
Útstykkingarnar fevna um 53 grundstykkir. Arbeiðið er skipa soleiðis, sambært sáttmála við Kreton, at útstykkingin á Fríðufløtum verður liðug í 2018, útstykkingin við Hálsatjørn norður (suður til rundkoyringina) verður liðug á vári 2019, og við Hálsatjørn suður verður liðug áðrenn árslok 2019.
Í dag eru 39 fólk á listanum til grundstykki í Sjóvar kommunu.
Ynskir tú at koma á listan, ert tú vælkomin at skriva til Sjóvar kommunu á Denne e-mail adresse bliver beskyttet mod spambots. Du skal have JavaScript aktiveret for at vise den.. Tilmeldingargjaldið fyri at koma á listan er 30.000 kr.
Tilgongdin at velja grundstykki byrjar eftir fundin tann 23. august, tá tey fremstu á listanum fáa boð um at velja sær eitt grundstykki.
Sjóvar kommuna


text:
Orð og lag: Aage Samuelsen
Týtt: Kajfinn Hammer
1. Hoyrt tú hava manst tá Móses fleyt í Nilen,
hoyrt tú hava manst um Dávids trúgv og mót;
minnast Jósefs sváru roynslur í Egypten,
minnast Jónas, sum teir stoyttu fyri borð!
Og mong onnur eg í Bíbliuni finni,
sum eg sáran leingist síggja hin Guðs Dag,
skjótt, ja, skjótt so síggja vit tey øll,
á, hvat møti verður tað!
Niðurlag: Á, hvat søtt og signað møti verður tað,
á, so undurfult og stórt,
tá vit hittast, á, hvør signað sjón
í Guðs Staði verður tað!
Lambsins sangur ljóma skal sum ljóð av miklum fossadun’,
ljóma so undurfult og blítt;
og Jesus sjálvur leiðir møtið har,
tá vit hittast skýggjum í.
2. Mangt og hvat vit aldri meira skulu minnast,
sum hin troytta her ei meira møða skal;
fyri syndarum ei prædikast skal meira,
sum ei virdu frelsukallið, Guð teim gav!
Tá skal eingin meira syrgja síni kæru,
náttarbønarstríð í ævir tá er av,
hvør ein stúran, byrða horvin er,
á, hvat møti verður tað!
3. Eingin ivafullur verður har at finna,
ei hin trætisjúka finna skalt tú har;
ei hin slatursami meir skal okkum plága,
og hin gírigi ei heldur verður har!
Einans tey, sum merki Guðs á pannu bera
og í hvítum klæðum eru, sleppa inn,
har vit verða klædd í brúðarlín,
á, hvat møti verður tað!


text:
Blív limur
Limagjald
Tú kannst tekna teg sum lim her:
Melda teg inn í Maskinmeistarafelagið.
Tað eru nógvar góðar orsøkir til at gerast limur:
- Rættarhjálp
- Sáttmálar
- Lønartalvur
- Ráðgeving
- Kunning
- Trygging
Tað er lætt at gerast limur. Tú kanst avgreiða tað beinan vegin her á heimasíðuni:
Limagjald
skal flytast á konto nr.:
- 6460-1850018 í BankNordik
- 9181-1200218 í Eik banka.
Tað er av størsta týdningi, at upplýst verður á flytingarskjalinum, at talan er um limagjald, limanr. hjá viðkomandi persóni og hvat tíðarskeið goldið er fyri.
Fyri virknar limir skal arbeiðisgevarin sambært áseting í viðkomandi sáttmála draga limagjaldið frá lønini og senda tað til Maskinmeistarafelagið.
Tá ið goldið verður fyri fleiri persónar í einum, mugu hesar upplýsingar útgreinast á skjal soleiðis, at til ber at síggja, hvussu nógv er goldið fyri hvønn einstakan persón. Hetta kann sendast okkum sum vanligur postur, teldupostur ella telefaks.


text:
Sætta listafólki at fáa trý ára starvsløn frá Mentanargrunni landsins er Karstin Olgar Lamhauge, ella bara Oggi, sum er úr Søldarfirði, har hann hevur grafiskan verkstað. - Verkætlanin, eg fari undir, eru myndir úr lívrunnum tilfari, sum verða settar upp við mánaðarbyrjan og tiknar niður og burturbeindar við mánaðarlok. Eg vil undirstrika niðurbrótingina í náttúruni, men samstundis goyma tær upplivingar, vit bera innan í okkum, sigur Oggi, sum fer at avmynda verkini og geva tey út í bók við teksti.
Samrøða
Birgir Kruse
Handan gomlu handilsgluggarnar, beint omanfyri gomlu oljutangarnar í Søldarfirði, hevur Oggi Lamhauge grafiskan verkstað. Handilshillar og skuffur við mjøli í leysari vekt, eru skiftar út við pressur og litir, spartlar og rullur. Her prentar Oggi og roynir støðugt nýggja tøkni og nýtt tilfar. Á bróstinum hanga royndirnar og tala teirra egna, greiða mál. Hann hevur nógv um at vera, fagurfrøðiligi listamaðurin, sum er útbúgvin í Íslandi og byrjaði starvsleiðina á evstu rók við eini altartalvu.
- Beint nú fyrireiki eg framsýning á Ráðhúsinum í Keypmannahavn, har eisini listafólk úr Grønlandi og Íslandi eru við, sigur Oggi og leggur afturat, at í summar er hann boðin at sýna fram á Mentanarnáttini saman við listakvinnuni Titu Vinther, sum júst hevur fingið Mentanarvirðisløn landsins, og fimm øðrum spennandi listafólkum.
Trý ára starvsløn
Í farnu viku kunngjørdi Mentanargrunnur landsins býtið av starvslønum. Grundað á eina sjáldsama verkætlan, fekk Oggi hina drúgvastu starvslønina. - Bakgrundin fyri verkætlanini er eygleiðing av og undran yvir náttúrunnar ringrás við fokus á spenningsøkið millum niðurbróting og endurskapan, sigur Oggi, sum hetta skeiðið eisini fer at arbeiða við, hvussu sansir og útrykk verða vakt og hvest, tá lutir verða tiknir úr sínum náttúrliga samanhangi og settir í nýtt, óvæntað samanhang.
Tólv myndir
- Hugsanin er at gera eina mynd fyri hvønn mánað í árinum, úr tilfari, sum er savnað saman úr náttúruni, sigur Oggi. Myndirnar verða gjørdar meira ella minni skulpturellar og verða settar upp við mánaðarbyrjan og tiknar niður og burturbeindar við mánaðarlok, fyri veruliga at undirstrikað niðurbrótingina av náttúruni.
- Ein fotomynd verður tikin av hvørjari mynd í endanum av mánaðinum, og skal lýsa minnið, vit bera innaní okkum av upplivingum, sigur nýskapandi listamaðurin við vegjaðaran í Søldarfirði. - Myndin av tí farna er eitt slag av dokumentatión, hugsað eitt sindur breiðari enn vanligt, og myndirnar verða savnaðar í eini bók, sum tekstur skal skrivast til.
Hetta er ikki eitt fiskastykki
Við støði í hugsanum Magrittes kring málningin »La Trahison des images« (1929), best kend fyri áskriftina hetta er ikki ein pípa, gjørdi Oggi mynd av einum fiskastykki til ferðandi framsýningina »Veiðimentan í útnorðri«, sum Norðurlandahúsið skipaði fyri.
Saltfiskurin, evnaður úr pappirí og lagdur at turka, fekk nógva umtalu. Eftir lokna framsýning keypti Fiskirannsóknarstovan hugvekjandi listaverkið, sum er til skjals í fundarhølum teirra í Nóatúni. Myndina, ella installatiónina, kallaði Oggi »Hetta er ikki eitt fiskastykki« (2001).
Í starvsskeiðnum fer Oggi Lamhauge at gera fleiri royndir við pappíri, sum í hesum føri krevur varsemi og tolni. - Í myndum og standmyndum royni eg at nærkast tilfarinum og gera royndir, soleiðis at eg verði betur førur fyri at arbeiða við hesum serstaka tilfarinum, sigur Oggi.
Talgild list í ringrás
Onnur verkætlanin, sum Oggi hevur sett sær fyri hetta skeiðið, byggir hinvegin á ólívrunnað alnetið og hugsanina um eina ringrás. - Talan er um eina heimasíðu, sum biður vitjandi um tilfar at skapa myndirnar úr, sum síðan verða sendar út aftur á netið í broyttum hami, sigur grafiski listamaðurin úr Søldafirði. - Eg fari at biðja fólk taka andlitsmyndir av sær sjálvum og senda tær inn. So verða tær settar saman til størri myndir, á ein annan hátt og sendar víðari út á netið og heimasíðuna. Altso ein nýmótans ringrás gjørd við kunningartøkni, slær Oggi fast og vónar, at fleiri fara at taka undir við ætlanini, og at honum fer at eydnast at fáa gott samstarv við serfrøðingar á talgilda økinum, so verkætlanin kann røkka víða og eydnast til fulnar. - Myndirnar, sum verða gjørdar úr innsendu myndunum, verða eisini førdar yvir í aðra tøkni, prentaðar og sýndar fram á vanligan hátt, sigur Oggi, sum eisini er útbúgvin námsfrøðingur.
List, námsfrøði og terapi
- Eftir mínum tykki hevur ein listamaður við námsfrøðiligar útbúgving góðan førleika at nema og skilja tey menniskjaligu økini av tilveruni, sigur Oggi. - Námsfrøðingurin við listarligari útbúgving hevur betri førleika at veita teimum, hann arbeiðir við, kreativa vegleiðing og íblástur. Kreativitetur er ein neyðugur grundarsteinur undir menningini av tí einstaka. Har hevur listin ein týdning, er Oggi sannførdur um.
- List kann vera partur av terapi, men ikki beinleiðis terapi. List, ella kreativ framleiðsla, kann vera ein miðil til at staðfesta og seta orð á kenslur, ella eina støðu, ið ein ikki fær viðgjørt á annan hátt, sigur Oggi, sum dagliga starvast á Stíggi í Runavík, sum er verkhús undir Serforsorgini. - Eisini er tað yvirhøvur gott fyri fólk at uppliva ymisk sløg av list, so tey kunna vaksa sum menniskju, og harvið betur skilja fjølbroytni í huga og samfelag, sigur Oggi, sum í álvarsligum skemti leggur afturat, at List er substral, altso gróðrarevni í jaligari merking, uttan neilig árin, tí listin vil lív og elur lív.
Súmbollødd list
Í bókini »Myndlist í Føroyum«, verða tvey listafólk nevnd, sum bæði arbeiða við tí átrúnaðarliga í súmbolløddum myndum, Oggi sjálvur og Sigrun G. Niclasen. Spurdur um tað átrúnaðarliga er ein natúrligur partur av listini, ella um annað er meiri umráðandi enn hitt, sigur Oggi, at listin í sjálvari sær er endamálið. - Men hon úttrykkir tað, sum listafólkið hevur av tankum, kenslum og fatan av tilveruni, sigur Oggi. - Er tað átrúnaðarliga ein partur av listafólkinum, gerst tað harvið eisini ein natúrligur partur av listini.
Og orðið varð lív
Fyrstu ferð, Oggi Lamhauge hevði myndir á Várframsýningini, var í 1998. Hann hevði sent nógvar myndir inn, eisini feska sveinastykkið úr Myndlista- og Handiðaskóla Íslands. - Úrvalsnevndin tók nakrar myndir burturav til framsýningina og læt hinar liggja á skrivstovuni í Listaskálanum, sigur Oggi, sum ikki visti, at um somu tíð leitaðu kirkjufólk í Hattarvík eftir altartalvu, sum skuldi heingjast upp í sambandi við, at kirkjan har í bygdini fór um tey hundrað. - Ein bygdarmaður haðani legði merki til eina sterka átrúnaðarliga binding í mínum myndum, og kom til hugs kirkjuna í Hattarvík, sigur Oggi Lamhauge. - Hetta førdi til, at hann setti seg í samband við kvinnuna í móttøkuni í Listaskálanum, sum segði honum frá myndunum úr sveinastykkinum, sum vóru á skrivstovuni, og sum í bygnaði og innihaldi vóru ætlaðar at seta upp sum altartalva. Maðurin setti seg í samband við meg, og endin gjørdist, at altartalvan kom at hanga í kirkjuni í Hattarvík, sigur Oggi Lamhauge, sum longu á fyrstu framsýning gjørdi so mikið vart við seg, at hann náddi hægsta listarliga støði – altartalvuna.
»Og orðið varð lív« er heitið á altartalvuni, sum er ein tilvísing til skapanarsøguna, til uppruna og gróður. - Talvan lýsir lívið, sum byrjar, lívið sum nørist og endurnýggjar seg dag frá degi. Altartalvan lýsir eisini Guds tíðarlinju, sum er bein – hevur byrjan og enda, sigur Oggi greiður og tilvitaður, bæði um listina og átrúnaðin.
- Haldi, uttan at lata meg binda av føroyskum lítillæti, at altartalvan er góð og hóskar stak væl inn í rúmið, hóast okkurt smáting hevði verið øðrvísi, gjørdi eg hana í dag, men sum heild eri eg væl nøgdur, sigur Oggi.
Men listin skal standa
- At gera eina altartalvu er ein stórur heiður og ein stór uppgáva. Men alt er ikki sagt, sigur Oggi, tá eg spyrji hann, um tað at byrja á toppinum við hægstu listarligu uppgávu. - Nei, eg havi enn nógv upp á hjarta, sum kann verða sagt og gjørt á nógvar ymiskar mátar, sigur hann og leggur afturat, at listin er eitt abstrakt hugtak. - Til ber ikki at siga, at nøkur list er størri ella minni enn onnur, við grundgeving í ymiskum listaskálum. Men eyðvitað er kirkjurúmið frálíkur listaskáli, sigur Oggi og letur tankarnar renna. - At hugsa sær eina gudstænastu har prædika, tónleikur og myndaligt úttrykk renna saman í eina eind og lovprísa Guði, tað setir spor í sinnið. Men tó - listin má standa fyri seg, og kravið til listina er, at hon verður standandi, uttan mun til framsýningarumstøður, sigur Karstin Olgar Lamhauge, setir kaffi útá og leitar í álmanakkan, nú hann í eitt trý ára skeið hevur fingið náðir, burturav, at arbeiða sum listafólk.
- Tá Rói Patursson ringdi og bar mær boðin um trý ára starvsløn, segði eg: “Tað er tó fantastiskt” og endurtók tað einar tríggjar ferðir, inntil hann svaraði: “Ja, tað er fantastiskt!”
FAKTA:
Leitandi og roynandi er grafikarin Karstin Olgar Lamhauge (1971) úr Søldarfirði. Hann er útbúgvin á Myndlista- og handíðaskóla Íslands (Ríkarður Valtingojer) 1993-98. Ein sterk trúarlig kensla kemur fram í skavmyndum, etjingum og akvatintum við einføldum symbolløddum formum. Bárður Jákupsson “Myndlist í Føroyum” Sprotin 2000
3 ára starvsløn:
2006 Karstin Olgar Lamhauge, grafiskur listamaður
2005 Rakel Helmsdal, rithøvundur
2004 Rannvá Kunoy, listakvinna
2003 Kristian Blak, tónaskald
2002 Teitur Árnason Dahl, filmsframleiðari
2001 Aleksandur Kristianasen, rithøvundur
Birgir Kruse, Dimmalætting februar 2006


text:
sigur Teitur Samuelsen, stjóri í tunnilsfelagnum
Koyrandi verður undir Tangafirði og Skálafjørðinum í 2019 og atkomuvegirnir á Strondum og á Hvítanesi skulu eftir ætlan verða lidnir tann 31. august í ár.
Tað upplýsti Teitur Samuelsen, stjóri í tunnilsfelagnum, á kunnandi fundi í Tofta Skúla, fríggjakvøldið.
Arbeiðið við at gera atkomuvegirnar á Hvítanesi og á Strondum byrjar fyrsta dagin, og frá september verður borað frá hesum báðum plássunum. Arbeiði við tunnilsmunnan á Saltnesi, í Rókini, byrjar seinni.
Eftir ætlan verður borað frá Strondum til rundkoyringina, og síðani verður borað og sprongt skiftivís móti Saltnesi og Hvítanesi.
Eftir ætlan verður Eysturoyatunnilin liðugur í 2019, og byrjað verður uppá Sandoyartunnilin seinast í 2018. Ætlanin er, at Sandoyartunnlin skal vera liðugur í 2021.
kelda: www.nordlysid.fo


text:
Frágreiðing frá Fiskivinnutinginum 2011, sum varð hildin uppi í Norðurlandahúsinum týsdagin 22. mars er júst komin sum Smárit 11-08 frá Havstovuni og kann lesast her:
Fiskivinnutingið 2011 Frágreiðing Smarit-1108.pdf
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)


text:
Alt og tað heila
Tá Óli Breckmann segði “…berføttu dadluetandi jihadistunum niðri í Miðeystri…” kom eg at hugsa, at í Føroyum hava vit Crocs berandi, vaniljusnurlajótrandi kristilingar úr Kelduni ella Oasuni, ið øll ivaleyst stemma uppá Miðflokkin. Felagseyðkennini eru ræðandi. Báðir partar hava mullah’ir, og ein yvir mullah enntá eisini. Báðir partar orka ikki fyri humanistiskum broytingum – og báðir partar blanda politik og trúgv í ein peruvelling.
Eg haldi at føroyingar eru blivnir raskari at siga frá, at siga “nei, hetta finni eg meg ikki í.” Hitt við “tað gongur nokk,” er meira ella minni horvið.
Micheal Corleone segði einaferð í Godfather II “…keep your enemies closer.” Tí hyggi eg onkuntíð inn á hesa síðuna. Eg havi sæð SAW filmarnar uttan at krympa tær, men handa síðan fær meg at ivast í míni medmenniskju.
Tá eg hugdi á hana seinast, fann eg milum annað útav, at Miðflokkurin eigur æruna av, ella tað “politiska avrikið,” at fosturtøkur eru minkaðar í eina helvt. Tað hevur sostatt onki at siga, at fólk í dag eru upplýst, at “dagen derpå pillin” fæst í handkeyp, OG at tað eru heldur fáar kvinnur eftir í Føroyum, ið eiga børn. Miðflokkurin hevur við miðvísum politiskum arbeiði minka um fosturtøkurnar í Føroyum við einari helvt – enntá í andstøðu. Tillukku við tí.
Hatta minnur eitt sindur um Paul Watson, tá hann tók ábyrgdina fyri, at føroyingar ikki drupu grind, meðan hann var í Føroyum.
Tá mann sum politiskur flokkur ikki hevur nakran politik, og harumframt rópar seg fyri ein “miðflokk” – so má mann hava okkurt annað slag av agni, fyri at fáa veljarar at bíta á. Sverigedemokratarna og Dansk Folkeparti hava skýrt innvandrarir og brotsmenn fyri felags fíggindar, og har er onki sum savnar atkvøður sum felags fíggindar.
Miðflokkurin hevur skýrt samkynd og tí famøsu “glíðibreytina” fyri felags fígginda.
Og tað riggar stak væl, má eg siga. Har er onki sum ein feril av analsex, sum fær føroyingar upp á tá. Tað stuttliga er, at tað er í fínasta slag, at verða samkynt konufólk – tí tær mogga ikki í reyv.
Sjálvt ein so garvaður politikari sum Karstin hevur enntá misfatað ochlokrati við demokrati. Á áðurnevndu tærnakrympandi heimasíðu skrivar hann soleiðis: “Sjálvur eri eg sannførdur um, at ein stórur meiriluti av føroya fólki ynskja, at samfelagi framhaldandi verður bygt á Bíbliunar meginreglur. Spurningurin er bara, um vit hava dirvi at berjast fyri tí, sum vit trúgva er rætt“. Karstin’sa fólkaræði tekur sostatt ikki atlit til minnilutar.”
Annars er Billurin enn meira vilstur, tá tað kemur til, hvat er fólkaræði. Eftir at hava lisið hetta, eru SAW filmarnir tað reina barnaundirhald. Um Billurin skjýtur upp, at seta í verk okkurt slag av religiøst-etniskari útreinsan í nærmastu framtíð, verði eg ikki skakkur fyri tað.
Hinumeðin píkatráðin finst ongin ið torur, ella hevur tað sum politiskt mál at javnseta borgarar í Føroyum.
Eg hevði vænta at Framsókn fór at verða tann óskikkiligi ungin í politikki, men tað villasta tey hava formáa er: “…tryggja eitt fjølbroytt og tolsamt samfelag, har øll – uttan mun til aldur, kyn, uppruna, trúgv, sosiala støðu ella kynsligan samleika – kunnu kenna seg trygg og vird og hava somu rættindi at liva og virka.”
Sjálvt tað kolasvarta Sambandið hevur nakað líknandi á menu’ini: “…arbeiða fyri, at sosiala lóggáva okkara verður soleiðis skipað, at tey gomlu, tey sjúku, tey brekaðu og onnur, sum hava hjálp fyri neyðini, fáa stuðul og viðgerð, ið ikki stendur aftanfyri tí, sum fæst í hinum Norðurlondum.”
Stuttligt, har var orðið “viðgerð” aftur.
Ongin teirra tora at skriva “at lata samkynd, tvíkynd og transpersónar hava somu sosialu og fíggjarligu rættindi sum hinskynd” ella “Flokkurin metur sambandi millum kirkju og land verða óheppið, og vil arbeiða fyri at skilja tey bæði sundur.” Tað er aaaalt for farligt, og mann kann missa nakrar atkvøður uppá tað. So er tað betri at onki skriva og onki gera.
Eg vænti ikki tær heilt stóru broytingarnar í komandi løgtingsvalið. Men tað er mín vón, at tey ið velja at fara í samgongu, eisini týðiliga velja at útihýsa Miðflokkinum. Vit fara skjótt at skriva 2012, og tað sømir seg ongastaðni, at landið skal blanda seg uppí, hvussu fólk velja at liva í parlagi. Tað er passé at samantvína trúgv og politik. Álvaratos, hygg at teimum londum, ið blanda politik og religión saman. Gongur tað so knasandi gott hjá teimum?
Merki: Bill Justinussen, Eyðbjørn Einarsson Jespersen, javnrættindi, Jenis av Rana, Miðflokkurin, politikkur, sekularisering


text:
Terji Nielsen 26.10.2007 - 09:55
Í Mentanarvikuni, sum verður í Runavík, verður ein øðrvísi málningaframsýning við verkum hjá Beintu Hansen í Trend Floor.
Beinta Hansen (f. 27.05.78) fór av álvara at mála í endanum av tannárunum. Hon fór á listaháskúla í 1998, og tók eitt skeið við serliga myndlist, leiri og grafikki á linju. Einamest hevur hon tó fingist við at mála, og hevur hon verið við á framsýningum ymsa staðni í landinum
Í løtuni lesur Beinta til sjúkrarøktarfrøðing, og greiðir frá, at tað at arbeiða við menniskjum er í sjálvum sær ein íblástur til málningarnar, og at tað kanska eisini er tvívegis; tað er nevniliga gott at nýta kreativitet í arbeiðinum sum sjúkrarøktarfrøðingur.
Torført er at lýsa stílin hjá Beintu, tí hann fevnir víða; men sigast kann, at listin ber brá av hálvfigurativum og hálvabstraktum myndevnum, samstundis sum eitt, ið eyðkennir hana, er litbreiddin og litspælið í verkunum.
Málningarnir hjá Beintu verða at síggja í Trend Floor frá mánadegnum 29. oktober. Fernisering verður mánadagin kl. 17:00, og tá eru øll vælkomin at støkka inn á gólvið.


text:
Sosiala Akademiútbúgvingin á Fjarlestrardeplinum
Fjarlestrardepilin í Vági hevur seinasta árið arbeitt við at fáa í lag fjarlestrar útbúgving innan sosial ráðgeving og sosialt arbeiði; ein útbúgving sum stórur áhugi er fyri í Føroyum. -Og nú er møguleiki at søkja inn á Sosialu Akademiútbúgvingina á Fjarlestrardeplinum í Vági, ein útbúgving sum byrjar í august 2018.
Um Sosialu Akademiútbúgvingina
Tann Sosiala Akademiútbúgvingin er en hægri útbúgving, sum gevur tí lesandi eina teoretiska og praktiska vitan um og forstáilsi av sentralum sosial-fakligum evnum; og forstáilsi um týdningin, sum sosialt arbeiði hevur í samfelagsligum høpi.
Tann Sosiala Akademiútbúgvingin er ein útbúgving, har tann lesandi í útbúgvingartíðarskeiðinum fær innlit í og bakgrundsvitan m.a. um evnini:
- sosialir trupulleikar
- sosialt arbeiði
- og skipan av tí sosiala innsatsinum.
Útbúgvingin, sum tekur 3 ár, fevnir um 5 modulir og eina endaliga verkætlan. Útbúgvingin er skipað sum fjarlestrarútbúgving við 1-2 undirvísingardøgum um mánaðin og hvørt modul endar við einari próvtøku.
Sum framhald av teirri Sosialu Akademiútbúgvingini kunnu lesandi taka Sosialu Diplomútbúgvingina, sum er ein hægri útbúgving í framhald av Sosialu Akademiútbúgvingini.
Lestarformur
Útbúgvingin er ein fjarlestrarútbúgving, har undirvíst verður 1-2 ferðir um mánaðin og lesandi kunnu fylgja undirvísingini á Fjarlestrardeplinum í Vági, á netinum heima, á arbeiðsplássinum ella á deplum kring landið, sum bjóða seg fram at hýsa fjarlesandi.
Hvørt modul byrjar tó við felags undirvísing á Fjarlestrardeplinum í Vági fyrstu ferð tórsdagin 30. august 2018.
Upptøkutreytir
Umsøkjarar skulu hava nomið eina relevanta yrkisútbúgving ella miðnámsútbúgving, umframt at umsøkjarar skulu hava í minsta lagi 2 ára yrkisroyndir, sum skulu verða relevantar (tvs. har tey í teirra arbeiði hava havt við menniskju at gera (metingar verður í einstøku førunum gjørdar av hesum)).
Byrjar í august 2018
Tann Sosiala Akademiútbúgvingin byrjar í august 2018 og verður fyrsti skúladagur á Fjarlestrardeplinum í Vági tórsdagin 30. august 2018 kl. 13.00.
Tilmelding og kostnaður
Útbúgvingin verður bjóðað út í samstarvi við professiónsháskúlan Absalon í Danmark. Tilmelding fer fram á heimasíðuni: https://phabsalon.dk/index.php?id=11717
Lesandi melda til eitt modul í senn. Fyrsta modulið byrjar tórsdagin 30. august 2018, tá møtt verður á Fjarlestrardeplinum í Vági. Hetta fyrsta modulið hevur tilsamans 8 undirvísingardagar umframt eina skrivliga próvtøku.
Hvørt modul kostar 10.900 kr., sum verður goldið við tilmelding.
Annað
Í mun til sosialráðgevaraútbúgvingina, sum er ein fulltíðarútbúgving har tann lesandi eisini skal í praktikk í 5 mánaðir, so er tann Sosiala Akademiútbúgvingin ein parttíðar útbúgving, har tey lesandi kunnu arbeiða meðan tey eru undir útbúgving.
Eins og sosialráðgevaraútbúgvingin er tann Sosiala Akademiútbúgvingin ein hægri útbúgving, sum tó setur krøv til at tey lesandi hava relevantar yrksiroyndir, tvs. har tey í teirra arbeiði hava havt við menniskju at gera (metingar verður í einstøku førunum gjørdar av hesum).
Akademiútbúgvingin gevur ikki rætt til lestrarstuðul.
Fjarlestrardepilin
Tlf. 239340
Email: info@fjarlestur.fo


text:
Prísur
Prísur fyri hvønn persón, tá ið tvey vaksin ferðast saman úr kr. 7.325,-
Íroknað pakkanum
GG! Prísurin avhongur alt av nær ferðast verður. Um ferðast verður í háárstíð ella um lítið pláss er umborð á Atlantic kann prísurin verða nakað hægri.
Hotellið
Flotta familjuvinarliga hotellið liggur í róligum umhvørvi, nærhendis sentrum á Tossa de Mar - handlar, matstovur og kaféir eru beint við. Hotellið hevur fleiri stórar uttandura svimjihyljar, har ímillum barnasvimjihyl við vatnsjórænararskipi, poolbar og tvey uttandura gosbað. Hotellið hevur eitt vælveruøkið við m.a. spa, fitness, sauna, dampbað v.m.
Um kvøldanar er undirhald á skránni, og fyri yngstu gestirnir er barnaklubbur um dagin. Harumframt eru aktivitetir sum minigolf, billar, borðtennis og petanque.


text:
Sambandsríki Amerika [1] (alment enskt heiti: United States of America, stytt USA, eisini America framborið /uh-mer-i-kuh/ [2]) ella Sameindu Statirnir (á enskum United States, stytt U.S.) er heimsins triðstørsta land, bæði í stødd (minni enn Kanada og Russland) og fólkatali (færri enn í India og í Kina). Landið er býtt í 50 lutstatir, eindardistriktið Washington DC (sum eisini er høvuðsstaður) og fleiri partar handan hav. Av teimum er oyggin Puerto Riko í Karibiska havinum størsti parturin og har tað búgva flest fólk. Aðrar oyggjar, sum USA eigur, eru t. d. Amerikonsku Jómfrúoyggjar, Amerikanska Sámoa, Guam, Norðurmarianoyggjar og nógvar oyggjar við ongum fólki (t. d. Midwayoyggjar, Palmyraoyggj, Johnstonoyggj, Bakeroyggj, Wakeoyggj, Howlandoyggj, v. fl.). Á mongum oyggjum eru amerikanskar hernaðarstøðir. Síðani 1898 hevur USA havt eina stóra marinustøð á Kuba – Guantánamoflógvi. Guantánamoflógvin hevur serligan leiklut og verður stýrdur av amerikonsku verjuni.
USA er heimsins máttmiklasta [3][4] og ríkasta land (BTÚ) [5]. Stórt tilfeingi av kilo, olju og steinsløgum, umframt ógvisliga tilflytingin í 19. og 20. øld, hevur verið høvuðsatvoldin til bráða vøksturin í ídnaðinum og góðu lívskorini. Amerikonsk vøra og amerikonsk mentan eru nú á døgum kend um allan heimin. Markið ímillum USA og Kanada er heimsins longsta óvarda landamark [6]. New York City í New York er størsti býur, har búgva 8 milliónir fólk, síðan eru tað Los Angeles í Kalifornia og Chicago í Illinois. Landslagið er fjølbroytt, her eru oyðimerkur, skógir, slættlendi, grasfløtur og høg fjøll.
Eftir at USA í 1776 fekk fullveldi frá Bretlandi, bleiv USA eitt av fyrstu modernaðu og umboðanarfólkaræðum í heiminum. Upprunaliga politiska skipanin var eitt samveldi millum statirnar. Eftir nógv kjak varð eitt miðsett stýri sett í staðin; hetta var í 1789. Í 19. øld vórðu fleiri nýggir statir tiknir uppí, antin av fríum vilja ella eftir kríggj, og USA vaks vestureftir og suðureftir (jørð í Meksiko) á Norðuramerikanska meginlandinum. Tvær stórar kreppur meðan hetta varð, vóru borgarakríggið (1861-1865) og Depressiónin Mikla (1929-1939). Eftir Annað heimskríggj var USA onnur av tveimum risaveldum; hin var Sovjetsamveldið. Hesar báðar risaveldirnar stríddust nógv gjøgnum tað Kalda kríggið. Eftir at Kalda kríggið í 1991 endaði óavgjørt, upploystist Sovjetsamveldið og USA var einasta risaveldi eftir.


text:
Lækka skattatrýstið á arbeiðsinntøku
politikkur05-12-2017 - 18:24 - Jóanis Nielsen
Lækkið skattatrýstið á arbeiðsinntøku, og fíggið hetta við at breiðka skattagrundarlagið. Hetta er eitt av tilmælunum, sum óhefta skattanevndin legði fram í dag.
Høvuðsboðskapurin hjá nevndini er, at føroyska skattaskipanin virkar væl á flestu økjum. Hvørki markskatturin (marginal) ella miðalskatturin eru serliga høgir í Føroyum, sammett við onnur framkomin lond.
Heitið á frágreiðingini er: Lættari, rættari og grønari – uppskot til broytingar í skattaskipanini. Frágreiðingin kann heintasther:
Framløgan kann heintasther:
Fyrst í komandi ári fer frágreiðingin frá skattanevndini til víðari politiska viðgerð, har landsstýrið og samgongan fara at meta um, hvørji tilmæli í frágreiðingini politisk undirtøka er fyri at arbeiða víðari við og seta í verk.
Landsstýrið og samgongan hava annars higartil í samgonguskeiðnum framt eina røð av skattapolitiskum átøkum. Millum hesi kunnu nevnast:
- Skattalætti til lág- og miðallønt fyri samanlagdar 137 mió. kr.
- Hækkað barnafrádráttin úr 6.500 kr. upp í 9.200 kr. fyri hvørt barn undir skúlaaldur árliga.
- Umlagt vektgjald á akførum til grønt veg- og umhvørvisgjald, har akfør rinda í mun til útlát. El- og vetnisbilar rinda nú als onki vektgjald.
- Tíðaravmarkað MVG-afturbering til el- og vetnisakfør, umframt til grønar hitaskipanir.
- Broytt tøkugjald í alivinnuni.
Skattapolitisk lógaruppskot, sum í løtuni eru til hoyringar ella løgd fyri Løgtingið eru hesi:
- Leiguinntøka við langtíðarútleigan verður gjørd munandi meira skattafrí (50.000 skattafrítt og bert 25% skattur av restini av árligu leiguinntøkuni).
- Tillagað tilfeingisgjald til veiðugjald í fiskivinnuni.
- Broyta 40% skattin á pensjón til eina stigvaksandi skattaskipan, har pensjónsskatturin verður stigvaksandi úr 30% og upp í 40% í mun til inntøk
Seinast Føroyar hevði eina skattanevnd var í 1973. Hon var mannað við Jóannes Thomsen, Carl Wilhelm Weihe, Paula Ellefsen, Árna Olafsson, Árna K. Olsen og Eyðun á Rógvi. Álitið frá 1974 kann heintasther:


text:
Orð: C.W. Waggoner
Lag: Carl Harold Lowden
Týtt: Henny Gerðalíð
Upprunaheiti: Christ is not a disappointment
1. Roynt eg havi heimsins brunnar,
vatnið, sum úr teimum rann;
tosta mín teir ikki sløktu,
brostnar brunnar bert eg fann!
Allar keldur, sál mín royndi,
nøktaðu ei hjartans trá.
Kristus eina tostan sløkti,
frið fekk hjartað honum hjá!
Niðurlag: Kristus ongan ger til skammar!
Gleði, frið mær gevur hann.
Hjartans djúpa longsil stillar
– hvílu hann bert veita kann!
Roynt eg havi hann og sannað:
Alt í øllum mær hann var!
Kristus ongan ger til skammar!
– Meir enn alt hann roynist mær!
2. Heimsins stuttleika eg royndi,
stuttur, stokkutur hann var,
svikafull var henda njótan,
ikki gagnlig var hon mær.
Allir brunnar gjørdust turrir,
lívið tómt og sálin svong!
Men nú Jesus hjartans streingir
stemmar mær til nýggjan song!
3. Freistaður at ivast var eg,
tí mær alt ímóti gekk!
Men hann bíðaði í tolni,
góðsku hans eg kenna fekk.
Hjartadyrnar læt eg upp og
royndi lyfti hans og fann:
Kristus ongan ger til skammar,
sum seg lítur fult á hann!
Orð: Henny Gerðalíð
Lag: Jógvan við Keldu
Viðmerking: Yrktur í samband við, at brøðrasamkoman Betesda í Klaksvík tók nýggjan samkomubygning í nýtslu á várið 2014.
1. Vit eru flutt í nýggja Betesda,
lat hetta húsið vera øllum til besta!
Signingar tínar ríkliga lat flóta,
handaverks ávøkst lat okkum njóta!
Friður Guds skal í hjørtunum ráða,
um nógvir limir, í Kristusi tó eitt!
2. Hálovað navn títt, konganna Kongur!
Samkoma tín tær prísar, ljóða skal songur,
teg vit upp hevja, drag tú okkum nærri!
Stórur tú ert, vit prísa tær, Harri!
Sitaraljóð og streingir, ið leika,
alt hetta prógvar teg, Harri mín og Gud!
3. Takk fyri alt tað farna og góða,
takk fyri tey, ið hava gøtuna slóðað!
Rættvísi grør sum pálmin har á træi,
plantað í hús Guds á hesum staði!
Morgunin kunnger náði so stóra,
náttin, hon kunnger alt trúfesti títt, Gud!


text:
Marius Olsen fernisering/
Í gjár læt framsýningin við 23 prentum hjá Mariusi Olsen upp í Steinprenti. Nógv fólk vóru møtt, Marius Olsen er vælumtóktur listamaður, og fleiri samla uppá hansara myndir. Onkur helt í gjár, at har kunnu tey, sum ikki eru millióningar eisini vera við. Viðkomandi sipaði kanska til ta sannroynd, at grafikkur ikki er líka kostnaðarmikil sum málningar. Hetta kemst upprunaliga av tøkninum, at tað ber til at gera fleiri prent av einstøku koparplátunum, linoplátunum ella litografisku steinunum. Men í mun til tey uppløg, sum vanliga verða gjørd á grafiskum verkstøðum, arbeiðir Marius Olsen meira ekslusivt við ógvuliga smáum uppløgum, onkuntíð er bara 1 til 2 myndir gjørdar. Í sambandi við framsýningina varð steinprentað eitt lítið katalog við trimum tekstum og fimm myndum, eitt upprunagrafiskt steinrit, sum øll kunnu ogna sær, eisini tey, sum eru nokk so fitt petti frá at vera millióningar. Her eru myndir av ritinum og frá ferniseringini.


text:
Ari av Rana
14.06.2018 - 15:42
Tíðindi > Uttanlands - ES
Í gjár bórust tíðindi um at Makedonia fór at broyta navn. Forsætisráðharrin í Makedonia, Soran Saev, skal skriva undir avtalu við forsætisráðharran í Grikkalandi, Alexis Tsipras, um at Makedonia fer at broyta navn til Lýðveldi Norðurmakedonia.
Men forsetin í Makedonia, Gjorge Ivanon, ætlar ikki at skrivað undir avtaluna. Ivanon sigur, at navnabroytingin er ímóti grundlógini, og at hon er skaðilig fyri landið. Forsetin hevur heimild at brúka veto móti navnabroytingini.
Eydnast tað at skriva undir avtalu um navnabroyting, skal fólkið fyrst atkvøða fyri tí, og síðani skulu tveir triðingar av parlamentinum atkvøða fyri tí, skrivar Kringvarpið.
ES og Nato hava gjørt greitt, at har verður tikið ímóti Lýðveldinum Norðurmakedonia.


text:
DONSK ORÐ Í FØROYSKUM HAMI
Í talumáli - og í skriftmáli hjá summum við - yður í donskum orðum og máliskum, ið eru meira ella minni lagað at føroyskum. Hetta eru lúnskar málspillur, sum ikki altíð er so lætt at vara seg fyri, tí danskt er so rótgrógvið hjá okkum øllum. Eitt høvuðsevnið hjá føroyskari málrøkt hevur frá fyrsta degi verið at royna at seta mark millum danskt og føroyskt, men ikki hevur altíð borið so væl til. Her verður gjørt vart við nakrar av hesum "óbodnu gestum".
"óansæð"
er orð, sum hevur verið nógv at hoyra og síggja í seinastuni. Hetta er danska orðið uanset (úr týskum unangesehen), sum hevur latið seg í føroyskan ham, men tað verður ikki føroyskt fyri tað. "Óansæð hvørjir teir eru" kundi verið soleiðis orðað: "Sama hvørjir teir eru". Í staðin fyri "Óansæð hvussu gongst" kundi verið sagt "Ið hvussu gongst".
"undirgrava"
er vanligt at hoyra í tíðindum. Sagt verður t.d., at "hann undirgravar fólkaræðið". Vit geva gætur, at veiki nútíðarformurin "gravar" er vanligur nú, men eldri og betri er sterki formurin grevur. Men tað er ikki fyrst og fremst tað, ið er at finnast at hesum orði fyri. Var tað "leyst samansett" sum upprunaligt føroyskt orð, átti tað at verið grava undir, og tí er valla høpi í. Meiningin er heldur at grava undan, t.e. at máa støðið undan einumhvørjum, so at tað dettur. Mælt verður tí frá at nýta "undirgrava" og "undirgravandi virksemi" og tílíkt og heldur málbera seg á annan hátt, t.d. grava (burtur) undan, máa el. taka støðið undan, bróta niður, vera at meini el. til bága - alt eftir, hvat ið um er at røða. Nóg mikið er at taka av.
"burdi"
Hví siga "burdi" í staðin fyri átti: Hann átti at verið flongdur.
Fingranøvn
Summi hava gloymt føroysku nøvnini á fingrunum og sett donsk í staðin. Hví siga "peikifingur" og "ringfingur", tá ið hesir fingrar av røttum eita fremstifingur og lekifingur ella grøðifingur?
Máltíð
Ikki er óvanligt, at máltíð verður viðfarið sum hvørkikynsorð: "eitt gott máltíð", eyðvitað tí at danska orðið "måltid" av einihvørji orsøk hevur skift kyn og nú er hvørkikynsorð. Á føroyskum er orðið máltíð, eins og orðið tíð og orð við -tíð sum seinna liði, kvennkynsorð. Ein góð máltíð. Hvør kundi fingið seg til at sagt t.d. "eitt búrmáltíð"!
Ferja
Tó hevur borið rættiliga væl til at fáa undirtøku fyri orðinum ferja í staðin fyri tað óføroyska "ferga". Sagt varð í spurnakapping, at skipið æt "Sundafergan" - tað rætta var Sundaferjan, og tað at skipið bar hetta navn, gjørdi ivaleyst sítt til at slóða fyri føroyska orðinum ferja. Vit hava dømi úr kvæðunum um orðið ferja, og í fornmáli og øllum norðurlandamálum eitur tað ferja - uttan í donskum, - men har æt tað eisini "færie" í gomlum døgum. Tað var soleiðis, at -rg- og -rj- inni í orðum kom at ljóða eins, bert sum eitt r. Morgen og færie ljóðaðu sum frá leið: [m ù« n ] og [f E ù « ], og av tí kom óvissa í stavsetingina, og orð, sum søguliga høvdu rj, vórðu skrivað við rg, sum t.d. færge. Eingi uttan vit føroyingar hava sagt hetta g, sum í royndum er eitt "huldu-g", eitt g, sum aldri hevur verið til í donskum uttan á pappírinum og í vissum lesiframburði. Føroyingar hava t.d eisini tosað um at "avverga" okkurt fyri at verja fyri onkrum, og at vera "hergaður" í andliti, og hvørt mansbarn hoyrir, hvussu rangvørgt tað ljóðar. Og tílíkt orð er "ferga". Tann formurin, sum hevur søguliga grund, er ferja, og hann eigur eisini framtíðina fyri sær.
Sálmur - kongur
Ikki so sjáldan hoyrast orðini sálmur og kongur við veikari bending í eykaføllum, t.e. "sálma" og "konga". Hetta man vera árin frá donskumsalme og konge. Orðið sálmur bendist sálm , sálmi, (sálms), og kongur, kong, kongi, kongs.Tey sungu ein sálm (ikki "sálma"!). "Tað stendur í einum sálmi (ikki "sálma"!) eftir Dávid."
Sandvíkahjalli
Sandvíkahjalli er nýtt staðarnavn. Har sum Tórshavnar býur hevur ruskbrennistøð í gerð, eitur frá gamlari tíð á Hjalla, men tað hevur tókst neyðugt at hava eyðkenniligari navn á hesum stað, sum er so nógv frammi í tíðindum og almennari umrøðu. Hesin staður er oman fyriSandvíkar, og tí er tað komið mest sum av sær sjálvum at knýta hetta navnið upp í gamla Hjalla-navnið. Men Sandvíkar er fleirtalsnavn, og í hvørsfalli eitur tað tí Sandvíka. Navnið er tí rætt stavsett Sandvíkahjalli og ikki "Sandvíkarhjalli", sum tað ofta sæst skrivað.
Støð - staður
Nú ið brennistøð varð nevnd, er vert at minna á, at í hvørsfalli eitur tað brennistøðar. Tí er tað óbeint at tala og skriva um "brennistaðarmálið", sum so tíðum verður gjørt. Her man hvørsfallið av kallkynsorðinum staður vera fløkt uppí, tí har eitur tað staðar í hvørsfalli. Tað eitur:brennistøðarmálið.
Vøllur - vørður - høll
Orðið vøllur hevur í hvør- og hvønnfalli í fleirtali sniðið vøllir og ikki "vallir", sum vanliga sæst í bløðum. Fyri stuttum varð skrivað um "graslíkisvallir", átti at verið graslíkisvøllir. - "Vítt um vøllir gyltir hjálmar syngja", kvøða vit í kendum niðurlag.Í sama viðfangi er vert at minna á, at vørður somuleiðis eitur vørðir í nevndu føllum í fleirtali. Bókavørður, fleiri bókavørðir.Men kvennkynsorðið høll eitur hallir í somu føllum í fleirtali. Man skeiva fleirtalssniðið "vallir" vera íkomið við árini frá hesi bending?
Ljóðføri
Ofta verður tónatól kallað "ljóðfar", í fleirtali "ljóðfør". Hetta er misfatað. Tað beina er (eitt) ljóðføri, hvørkikynsorð, seinni partur sami sum t.d. í eldføri.
Uttanlands/uttanlendis
Av og á hevur verið mint á, at tað eitur uttanlands ella uttanlendis, og at av røttum fær einki itið "uttanlanda". Landið tú ert uttan fyri, er eitt, sama hvussu mong lond tú fert til, og tí er hvørsfalssniðið í hesum føri lands. Uttanlandsskuld er rætta orðið og ikki "uttanlandaskuld". Menmillumlandasamráðingar t.d., tí nú eru fleiri lond uppií, og hvørsfallið í fleirtali er landa.
Hesin spurningur var at hoyra fyri stuttum: "Er tað ein bakdeilur at arbeiða við síðuna av?" Slíkt átti ikki at verið sagt, heldur ikki í ófyrireikaðari talu.
Kenslan fyri føllum og tølum svíkur alt ov ofta. "Barnadans í D." stóð við stórum litføgrum støvum á einum uppslag, rætta hvørfalssniðið er sum kunnugt dansur. Og meiri enn so hoyrist: "Vart tú í dans í gjárkvøldið?" í staðin fyri í dansi.
"… hjá Postverk Føroya" skrivaði eitt blað herfyri - átti at verið hjá Postverki Føroya.
"Vit hava fingið Vagnur M. at gera spurningarnar". Vagnur er hvørfalsformurin, í hvønnfalli er formurin Vagn.
Føroyar eru kvennkynsnavn í fleirtali. Tí er tað burtur av allari leið at siga tílíkt sum: "Vit klára ikki alt Føroyar." Føroyar "vann" er ikki sjáldsamt at hoyra í ítróttatíðindum. Skal sum vera man vera: allar Føroyar og Føroyar vunnu.
"Nú verður Klivar selt" bar eitt blað boð um. Klivar er eins og Føroyar kvennkynsnavn í fleirtali, og tíðindini áttu at ljóðað: "Nú verða Klivar seldar". Øðrvísi, um blaðið skrivaði: "Nú verður flakavirkið Klivar selt".
"Maria og Marta høvdu mist beiggja teirra", segði onkur í einum lestri. Tær mistu sín egna bróður og ikki bróðurin at nøkrum øðrum. Tí skal her standa sín í staðin fyri teirra.
Vísindi er fleirtalsorð í hvørkikyni eins og t.d. tíðindi, og tí er orðing sum: "Lesið greinina um "vísindina"" høpisleys. Skal vera: vísindini.
Í einum blað varð skrivað um "hjarta- og karsjúkur" hjá fólki. Meint mundi vera við æðrasjúkur. Og hví halda fram við at tala um "áraknútar", tá ið vit vita, at tað eru knútar á æðrum og ikki árum. Æðraknútar er rætta orðið.
NÝTT ORÐ
Skotið verður upp, at "leasing" verður á føroyskm nevnt langleiga og "to lease" at langleiga.


text:
KT verkseting og ”effektir”
Týsdagin 9. mars, kl. 19.30-21.30 er framløga á Sjúkrarøktarfrøðiskúlanum. Gransking: THS í føroyska heilsuverkinum. Gestafyrilestrahaldarar eru Lektor Poul Erik Rostgård Andersen og lektor Bjarne Rerup Schlichter.
Við árslok 2010 nýta yvir 1000 starvfólk í heilsuverkinum Talgildu Heilsuskipanina. Heilsumála-ráðið hevur síðan 2005 staðið fyri at ment og síðani verksett THS á sjúkrahúsunum og hjá kommunulæknunum. Talan er um størstu og mest krevjandi KT-verkseting í Føroyum nakrantíð. Tvey granskingartoymi frá Århus Universitet, við viðurkendum granskarum á odda, hava eygleitt verksetinginina ávikavíst ”effektirnar”. Fyrilestrarnir eru almennir og viðkomandi fyri øll, ið hava áhuga fyri gransking ella leiðslu av KT-ætlanum, bæði innan privata og almenna geiran.
THS savnar allar upplýsingar um sjúklingar í eini KT-skipan. Við hesari verkætlan verða allir heilsu-upplýsingar hjá tí einstaka føroying-inum tøkar uttan mun til, um ein fer til kommunulækna, til serlækna, fer til kanningar í einum ambulatorium ella verður innlagdur á einum av okkara trimum sjúkrahúsum.
Og seinni verður skipanin eisini tøk hjá heimarøktini (Nærverkið) og barnatænastuni (Gigni).
Hetta merkir ein meira dagførd sjúklingajournal og atgongd til meira fullfíggjaðar sjúklingaupplýsingar uttan mun til, hvar sjúklingurin ella tey avvarðandi møta heilsuverkinum.
At umskipa pappírsjournalir til talgildar journalir er ein stór, víð-fevnd og kompleks prosess. Henda umskipan trívur grundleggjandi inn í arbeiðsgongdir og siðvenjur hjá starvsfólkunum á sjúkrahúsunum og hjá kommunulæknunum.
Tann loysnin, íð verður sett í verk, nevnist Cosmic, og er ment av svensku KT-fyritøkuni Cambio og verður veitt fyritøkuni Logica í sam-starvi við Elektron. Logica veitir eis-ini Cosmic til donsk sjúkrahús, m.a. sjúkrahúsini á Fyn og suðurjútlandi.
Í Føroyum hava vit valt at nýta somu skipan í øllum heilsuverkinum. Nógvir fyrimunir eru við hesum, t.d. er altíð dagført yvirlit yvir heilivágin og blóðroyndir.
Tveir granskarar frá Handels-højskolen, Aarhus Universitet, fylgja við verksetanini av THS í Føroyum.
Álit og verkseting
Bjarne Rerup Schlichter, lektari, hevur í sambandi við sína ph.d. verkætlan fokus á, hvussu arbeiðið við verksetingini er skipað, og hvussu álit til verkætlanina verður skapt og viðlíkahildið. Hesi viður-skifti hava serligan áhuga í einum so kompleksum organisatiónsstrukturi og við so nógvum ymiskum og sterkum áhugabólkum, sum talan er um í heilsuverkum.
Effektir av THS
Lektari Povl Erik Rostgård Andersen er leiðari fyri ein bólki av granskarum, sum eisini fylgir verk-setanini av THS. Her er fokus á tær effektir, ið nýtslan av THS hevur við sær, tá skipanin er komin í trygga legu.
Og effektir kunnu sum dømi vera, hvussu THS ávirkar tíðarnýtsluna ella arbeiðsmynstur hjá starvs-fólkum, um og hvussu góðskan av viðgerðini ávirkast, ella hvussu kunningin ella tænastan mótvegis sjúklingum og avvarðandi ávirkast.
T.d. bendu fyribils úrslitini í oktober 2009 á, at læknar og sjúkrarøktarfrøðingar hava betri og meira fullfíggjaðar upplýsingar tøkar, soleiðis at sjúklingarnir kunnu verða betur og skjótari viðgjørdir.
2 Fyrilestrar 9. mars kl. 19.30
Bjarne og Povl Erik eru í Føroyum í viku 10 og leggja síni úrslit fram – í, har teir eisni fara at leggja fram úrslitini frá teirra gransking fyri almenninginum.
Í tveimum framløgunum, á 45 min., fara teir at viðgera og leggja upp til kjak um hesi evni:
1.Er tað øðrvísi at verkseta KT í heilsuverkinum enn í øðrum geirum?
2.Hvussu hava brúkararnir upplivað verksetingina?
3.Hvønn týdning hevur álit (til loysnina og verksetingarorgan-isatiónina) havt fyri verkseting-ina?
4.Hvørjar effektir fær føroyska heilsuverkið við THS?
- Verður viðgerðin av sjúklingum skjótari og betri?
- Hava læknin og sjúkrarøktar-frøðingurin betri upplýsingar tøkar í viðgerðini og røktini?
5.Hvussu virkar THS-loysnin í Føroyum samanborið við EPJ-verksetanir aðrastaðni?
Týsdag 9. Mars 2010
kl. 19.30 – 21.30
Áhoyrararnir fáa ein kaffimunn í kantinuni í steðginum millum teir báðar fyrilestrarnar.
Sjúkrarøktarfrøðiskúlin
Jónas Broncks gøta 25
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Útlendingar til próvtøku í føroyskum
Útlendingarnir, sum hava tikið skeið í føroyskum í heyst, hava júst verið til próvtøku.
Leygardagin 11. januar var skrivlig próvtøka fyri útlendingarnar, sum hava tikið føroyskt sum fjarlestur í heyst (Føroyskt fyri útlendingar/Faroese for Foreigners).
Tvey skeið vóru hesa ferð undirvíst í senn, eitt byrjanarskeið og eitt framhaldsskeið. Erla Bech Nolsø, mag.litt. (Master of Letters), undirvísti í báðum.
Ætlanin er aftur at bjóða framhaldsskeiðið út í vár og hareftir at hava byrjanarskeið um heystið og framhaldsskeið um várið. Erla fer framhaldandi at undirvísa, og Hjalmar P. Petersen, dr.phil, á Føroyamálsdeildini hevur yvirskipaðu ábyrgdina av skeiðunum.
“Tað hevur alstóran týdning, at útlendingar, sum búsetast í Føroyum, læra føroyskt. Tað kann ganga út yvir bæði trivnað og persónliga menning, um tað er trupult at samskifta við føroyingar. Á flestu arbeiðsplássunum er tað ein stórur fyrimunur at duga málið, og mangul upp á tað sama kann vera ein beinleiðis vansi,” sigur Erla Bech Nolsø, sum í gransking sínari m.a. hevur kannað, hvussu tailendingar læra føroyskt. Hon leggur aftrat: “Enn manglar ein skipan, sum bólkar næmingarnar eftir støði, málbakgrund o.t., men hesi skeiðini eru avgjørt eitt stig á leiðini, og tað gleðist eg um!”
Skeiðini, sum hvørt gevur 10 ECTS, eru á BA stigi, og tí er krav at hava tað, sum svarar til miðnámsútbúgving, fyri at sleppa inn. Framhaldsskeiðið, sum verður í vár, er serliga ætlað teimum, sum antin hava tikið byrjanarskeiðið ella summarskeiðið fyri útlendingar, ella tey, sum skilja og tosa føroyskt, men kundu hugsað sær at at betrað mállæruna og skrivaða málið.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Sum myndirnar vísa er væl av gróti slept
Í dag var spakin settur í útstykkingina av 13 grundstykkjum við Olivarsveg í Miðvági. Sáttmáli er gjødur við Vága kommunu um at gravað, borað, spreingja og planerað fyri 13 grundstykkir. Arbeiðið er mett at taka 3 mánaðir.Les meria her ...
30.03.2017.
Nú eru um 40.000 m3 av gróti slept í samband við útbyggingina av Tórshavnar Havn. "SIRI" hevur silgt síðani 6. februar 2017 og sæst tað væl á myndini hvar grótið er slept. Uppmátingin er gjørd av Landsverki við fleirstrálu ekkoloddi. Arbeiðið hevur gingið væl...
So er arbeiðið at gera ferjuleguna á Krambatangi liðugt og hevur tað gingist eftir ætlan. Økið verður liðugt planerað í oktober. ...
Í dag undirskrivaðu Heðin Mortensen, borgarstjóri í Tórshavnar kommuna, og Stein Olvur Petersen, stjóri í J K Petersen, avtaluna um at útbyggja Eystaru bryggju í Havn. So er klárt at fara undir verkætlanina eftir eina 3-4 ára langa tilgongd. Talan verður...
Fyrr í ár undirskrivaðu J K Petersen og Landsverk undir sáttmála um at leingja ferjuleguna við Krambatanga. Við útbyggingini verða atløguviðurskiftini munandi betri hjá Smyrli. Útbyggingin fevnir um eina leingjan av atløgusíðuni við Krambatanga upp á einar 40 m. ...
Hósdagin 7. juli 2016 skrivaðu Stein Olvur Petersen, stjóri í J K, og Jákup Sverri Kass, stjóri í P/F Vága Floghavn sáttmála um útbygging av parkeringsøkinum við flogvøllin. J K skal gera vanliga jørð- og asfalteringsarbeiðið umframt at skýli skal byggjast,...
Á 50 ára føðingardegnum hjá Havsbrún, sum var hátíðarhildin í nýggju hølunum hjá felagnum, skrivaðu Odd Eliasen, stjóri í Havsbrún, og Stein Olvur Petersen, stjóri í J K, undir sáttmála um bygging av nýggjari fóðurgoymslu í Fuglafirði. Fyrr í mánaðinum vann...
Leygardagin 28. mai varð Brúgvin um Sandá tikin alment í nýtslu. Heilt fitt av fólki var komið at uppliva løtuna øll kunnu ferðast um snotiligu brúnna. Brúgvin hevur eitt einfælt og snøgt snið og er eitt prýði fyri økið. Hon tekur ikki...
J K Petersen átti lægsta tilboðið viðvíkjandi útbyggingini av Ítróttarhøllini á Hálsi. Samlaða tilboðið hjá J K var um 9 milliónir krónur og metingin var áleiðis 8 milliónir krónur. Boðini vóru: J K Petersen 9.064.613,- ...
Nú er arbeiðið at gera seinru bryggjuna, frystikaiina í Fuglafirði, komið so væl áleiðis at byrja verður at stoypa atløgukantin, nú páskavikan er farin aftur um bak. Byrjað varð í november 2015, so sigast kann, at væl hevur gingist...
Fyrr í mánaðinum varð arbeiðið at útbyggja kaiina í Havn boðið út. J K Petersen átti lægsta tilboðið. Útbyggingin av Skansabryggjuni er millum størstu anlegsbyggingar í landinum nakrantíð. Samlaða tilboðið hjá J K var um 387 mió. kr. og metingin...
Arbeiðið at gera fótbóltsvøllin í Hoyvík gongur eftir ætlan, og er arbeiðið komið væl áleiðis. Ein kann nú veruliga síggja byrjandi skap av vølli. Vit eru í gongd við at planera fyri drenrørunum, og leggja seinastu hondina á arbeiðið uttan fyri...
Í samband við økta virksemið í Runavík, hevur elfelagið, SEV, tikið stig til at byggja Koblingarstøð í Runavík. Bygningurin, sum liggur norðanfyri Magn, er 264 m² til støddar. Niðara hæddin er 202 m² og ovara hæddin er 62 m². Ein transformaragarður verður vestanfyri,...
Tað gongur væl við lendis- og kloakkarbeiðinum til tann nýggja fyrisitingarbygning hjá Bakkafrost á Glyvrum. Arbeiðið er nærum liðugt á landi, og tað, sum eftir er, er graviarbeiðið fyri fundamentum í sjónum. Tá bygningurin er liðugur, skal fyllan í sjónum...
Nú verður veruliga farið í gongd við byggiøkið og fótbóltsvøllin í Hoyvík. Í gjár vórðu sáttmálarnir um nýggja fótbóltsvøllin í Hoyvík og útstykkingina Oman Gil undirskrivaðir. Fyrst í mai byrjar arbeiðið at grava har, ið vøllurin verður. So fer sprongiarbeiðið...
Vit í J K eru komin væl áleiðis við jørðarbeiðinum á Óðinshædd, har skrivstovubygningur skal standa klárur um árskiftið. Avgrevsturin er um at verða liðugur, so vit kunnu byrja bori og spreingiarbeiðið í nærmastu framtíð. Harnæst kemur planeringin. ...
J K hevur fingið nýggja uppgávu at loysa frá størstu byggifyritøkuni í Noregi, Veidekke, sum í 2013 hevði ein umsetning upp á einar 22 mia. norskar krónur. Við Siri og graviflakanum, Pollinum og eini CAT gravimaskinu við langarmi,...
Sáttmálin, upp á 54,6 mió. kr., at byggja brúnna um Sandá, varð undirskrivaður í gjár og Heðin Mortensen, borgarstjóri, setir spakan í morgin 9. juli kl. 11.00. Hóast vit hjá J K Petersen hava bygdt fleiri brúgvar, so er tað...
Betongveggir og stuðlaveggir til búðir við eystara síða á Tórsvølli eru nú komnir upp. Fundament eru liðugtstoypt og lendið er tyrvt og slættað. Nú um dagarnar verða stálsúlur, ið skulu bera stóra stáltakskonstruktiónina, settar upp uppi yvir áskoðaraplássini á eystaru síðu....
Arbeiðið at víðka bryggjuna í Fuglafirði er byrjað og væl gongur. Graviflakin hjá okkum, Pollurin, og J K starvsfólk eru í gongd við at gera klárt til at seta spunsvegg niður. Arbeiðið, sum er í...
Arbeiðsfólk hjá J K Petersen á graviflakanum, Pollinum, hava í seinru helvt av august og september arbeitt við at rudda innsiglingina til Skopunar Havn. Nú er ruddað og grótið burtur.Løgtingið játtaði í summar 2 milliónir krónur til arbeiðið at beina burtur tað stóra...
Byggingin av skúladeplinum við Marknagil, ið fer at hýsa einum samanløgdum studentaskúla, handilsskúla og tekniskum skúla við felags hentleikum og felags leiðslu, gongur eftir ætlan. Nú sæst av álvara rúm í byggjarínum, og ein hómar samlaðu støddini av skúlanum. Arbeiðstøkurnar...
Koplingarstøðin í Húsahaga er veruliga við at taka skap. Hon fer at styrkja um streymveitingina til Havnina, og fer støðin at taka ímóti streymi frá vindmyllunum á staðnum, og leiða streym inn á 60 kV netið hjá SEV. Koplingarstøðin verður...
Brúgvin, ið samanbindur sambindingarveg við Ytra ringveg, er ein størri betongbrúgv, sum skal ganga um Klingruvegin beint norðan fyri býlingin Millum Gilja í í Tórshavnar kommunu. Fundamentini til brúnna eru nú stoypt. Vit byggja upp forskallingskonstruktiónina úr timbri og stáli,...
Nýbygningurin, sum stendur við landsynningsendan av Tórsvølli, verður í trimum hæddum, og er kombineraður fyrisitingarbygningur við áskoðaraplássum og skýli. Í løtuni verður bygningurin innlokaður. Lendisarbeiðið er gjørt, og betongveggir eru stoyptir í trimum hæddum. Hetta umframt at káplar og rørleggingar eru lagdar. Slag...
Um mánaðarskiftið juni juli var sett á at grava fyri útstykking í Kvívík. Í hesum døgum verður gravað, borað, sprongt og planerað fyri vegi og 6 grundstykkjum Frammi í Gerði. J K Petersen ger lendið byggibúgvið, íroknað...
Arbeiðið at taka niður bygning og byggja nýggjan bygning, byrjaði við at ríva niður hølir har móttøkan, sølan og leiðslan hjá Bygma Balslev hildu til. Síðani havi vit reist ein nýggjan bygning og inniloka hann. Bygningurin skal rúma leiðslu, bókhaldi, sølu, framsýning og arbeiðisfólkum...
Ein av fyrstu døgunum verður farið undir at gera klárt at umvæla føturnar til brúnna um Streymin. Fyrsti liður í hesum arbeiði verður at leggja grótverju út sunnan fyri brúnna frá Streymoyarlandinum, og út móti siglingarrennuni. Grótverjan verður somuleiðis byggipláss fyri tí arbeiði, sum gerast...
Nýbyggingin av smoltstøðini á Norðtoftum er at enda komin. Bygningsarbeiðið, sum J K Petersen Contractors hevur gjørt fyri Bakkafrost Farming á Norðtoftum í Hvannasunds kommunu, byrjaði um mánaðarskiftið februar og mars 2013. Arbeiðið, sum J K hevur gjørt...
Arbeiðið at byggja sambýlið fyri sálarsjúk í Havn byrjaði um miðjan februar 2013, tá Annika Olsen, landsstýrismaður í heilsumálum, setti spakan í. Byggingin umfatar alt arbeiðið frá útgrevstri til lidnan bygning. Byggingin er býtt upp í 5 undirbygningar, har bygningur 1, 2, 3, eru undir...
Fríggjadagin 21. februar var skúlin í Sørvági klárur at taka í brúk. Talan er um eina samanbygging við nýggjum innrættingum og nýggjari forhøll vm. Arbeitt hevur verið við: Nýbygging av forhøll og tenging av hesari til verandi bygningspartar Innrætting...
Havnarlagið frammanfyri nýggju bingjuhavnina er dýpt niður á -13 metrar. Tilfarið, ið grivið er upp, er síðani silgt út á streymasjógv við grótbátinum "SIRI". Ein 220 metra long spunskei við 12 metra dýpi fram við bryggjukantinum er bygd. Ein atløgubryggja til Norrønu og onnur...
Grundstykkið á Boðaneshamri er býtt upp í 2 partar. Annar parturin er til 32 íbúðir og hin parturin er 6 grundstykkir. Íbúðarbyggingin er gjørd sum 2 lonir við 16 íbúðum í hvørjum. Byggingin er gjørd í 2 hæddum og íbúðirnar eru forskotnar millum hæddirnar. Framleiðslan...
Arbeiðið byrjaði við niðurríving innan í millumbygninginum. Har er so nýggj móttøka, kantina og bíðihølir gjørd. Seinra umbyggingin umfatar niðurríving og endurbygging av sterilcentralinum. Aftaná niðurríving er konstrutiónirnar styrktar áðrenn nýggj hædd er bygd omaná. Nýggjur sterilcentralur er gjørdur umframt renovering av...
Undirsjóvartunnilin er gjørdur av einum samtaki við J K Petersen, NCC Danmark, NCC Norge og Byggitek. Tunnilin er 6,3 km til longdar og er longsti undirsjóvartunnil í Føroyum. Djúpasta punktið er 150m undir havyvirflatanum. Tunnilin er 10 m breiður. Mesta hall er 6...
Arbeiðið at bora vatntunnilin frá Skála til Blásenda fyri SEV er nú komi somikið áleiðis, at bert er eftir at taka borimaskinuna út úr tunlinum. Síðan skal stoypast fyri norðara endan. Væntandi verður hettar arbeiði liðugt í oktobermánað í ár. ...
So var aftur reisigildi. Hesuferð hjá P/F Vónini í Fuglafirði.Øll stálkonstruktiónin er komin upp at standa í nýggju framleiðsluhøllini hjá Vónini. Høllin liggur úti á Enni í Fuglafirði. Arbeiði hevur gingið væl og vísur hetta á at okkara arbeiðsfólk ger eitt dygdar handverk.Vit ynskja...


text:
24. Feb 2017
Komandi mánadag er tunnusláttur og grýlur á skránni :)Tey sum hava hug kunnu vera grýluklødd.Børnini fáa døgurða (20 kr pr barn) :) ...
24. Feb 2017
Tann 27 mars 2017 hevur Lítliskógur ráðleggingardagur.Hendan dagin er stovnurin stongdur. ...
11. Feb 2017
Her eru nógvar myndir frá tiltikna sjónrænara degnum hjá 6 ára stovuni :) ...
25. Jan 2017
Herfyri vóru børnini í Listasavninum og sóu alt tað, sum var at síggja har :)Sær stuttligt og spennandi út :) ...
17. Jan 2017
Í dag bleiv Lundin gjørd um til eitt heilt ótúliga lekkurt og deiligt rørslu rúm :)Har eru nógvar góðar rørslu avbjóðingar. Børnini kunnu klatra, hanga í togum, klattra upp á eina hems, skreiða, lakka paradís o.a. :)Sum tit síggja á myndunum, so er hetta...
12. Jan 2017
Hesi fittu børnini spæla sjónleik. Nøkur spæla og nøkur eru áskoðarar :)Tey spæla at tey eru børn frá Afrika :)Hetta sær í øllum førum ordiliga stuttligt út :D ...
11. Jan 2017
Krabbarnir hugna sær á skoytibananum :D ...


text:
Mynd: kvf.fo
Upptakt: 07 Vestur - HB
Pílarnir peika hvør sín veg hjá feløgunum sum í annaðkvøld hittast á Dungasandi. HB hevur vunnið 15 dystir uppí slag í landskappingini, og mugu tí sigast at vera favorittar.
07 Vestur fekk ein hart tiltrongdan sigur á argjamonnum sunnudagin, og liðið skapti fleiri kjansir og helt eisini málið reint. Á pappírinum er HB ein møtumikil uppgáva, men hagtølini siga at av teimum 15 dystunum HB hevur vunnið, hava teir vunnið teir 10 við bara einum máli á muni.
Nú eru tveir triðingar farnir av landskappingini, og nýggju dystir og 27 stig eru eftir at spæla um. Møguleikin fyri at yvirliva í deildini er framvegis opin, og tað fer 07 Vestur at stríðast fyri. Fyrsta finala av nýggju er hóskvøldið kl. 19 á Dungasandi.
Framá 07 Vestur.


text:
STUÐUL TIL STRÁFÓÐUR 2018
Við heimild í § 5 í kunngerð nr. 76 frá 15. mai 2018 um stuðul til landbúnaðin, kann studningur verða latin til egið framleitt stráfóður:
§ 5. Studningur verður latin til føroyskt framleitt stráfóður, sum verður brúkt í neytahaldinum og seyðahaldinum. Stráfóður er súrhoyggj í brunni ella rullubyrðu og hoyggj.
Stk. 2. Studningur kann vera treytaður av, at fóðrið lýkur ásett góðskukrøv frá Búnaðarstovuni.
Umsøkjarin skal vera bókhaldsskyldigur og meirvirðisskrásettur. Stráfóðrið skal mátast og neyt og seyður teljast beint eftir, at slótturin er liðugur.
Umsóknarblað kann takast niður her ella fást við at ringja ella skriva til Búnaðarstovuna. Umsóknarblaðið skal sendast Búnaðarstovuni í seinasta lagi tann 1. november 2018.« Aftur


text:
Skjaldbøkur
Skjaldbøkur (frøðiheiti - Chelonia, Testudines ella Testudinata) er ein bólkur av skriðdjórum. Skjaldbøkur eru býttir sundur í 270 ymisk sløg. Tey halda til í heitum sjógvi í Atlantshavi, Indiahavi og Kyrrahavi. Skjaldbøkur eru ymiskar til støddar; tann stóra leðurskjaldbøkan verður 1-3 metrar long og vigar upp ímóti 920 kg. Tann vanliga eysturamerikanska móruskjaldbøkan verður bara 7-12 cm. Súpanarskjaldbøkan og aðrar havskjaldbøkur kunnu svimja 30 km/t. Skjøldurin er umleið 60 samanvaksnar beinplátur. Bakskjøldurin er kúputur; búkskjøldurin er flatari. Landskjaldbøka er lítið broytt seinastu 200 mió. árini. Summar landskjaldbøkur verða eldri enn 100 ár.
Í øllum heiminum verður roknað við, at yvir 1 millión sjófuglar og 100.000 havsúgdjór og skjaldbøkur doyggja árliga, tí tey gerðast føst í ella eta burturkast.


text:
Kunning til foreldur um Gallup-kanning
21. Mai 2013
Tórshavnar kommuna ger komandi vikurnar eina tørvskanning á dagstovnaøkinum. Endamálið við kanningini er at geva kommununi neyvari vitan um, hvørt núverandi...
les meir
Summarfrí 2013
30. Apr 2013
Stovnurin hevur stongt i tríggjar vikur í summar ( vika 29-30-31) Dagstovnurin Sólareyga hevur opið í hesum tíðarskeiðið fyri teimum, sum hava brúk fyri...
les meir
Dagstovnurin 10 ára føðingardag
05. Apr 2013
Vit halda 10 ára føðingardag Fríggjadagin 12. apríl frá kl 15- 17 við sangi og tónleiki :) kl 15.00 framføra børnini ein sangleik...
les meir
Myndatøka
14. Feb 2013
Hósdagin 28. februar kl. 9.00 .. Per á Hædd tekur myndir av børnunum ! sí nærri uppslag á stovunum .. ...
les meir
Føstulávintsmánadag 11. februar
04. Feb 2013
Føstulávintsmánadagin 11. febr. fara vit at sláa tunnu :) Børnini kunna vera grýluklødd, tá ið tey koma, annars hjálpa vit fegin til :) kl. 10....
les meir
Foreldrakaffi
04. Feb 2013
Góðu foreldur ! Vit bjóða tykkum til Foreldrakaffi á Møluni hósdagin 07. febr. frá kl. 14.30 - 16.30 heilsan...
les meir
Søkja stovnspláss
28. Jan 2013
28. januar Ikki bíða vit at søkja um pláss Í Tórshavnar kommunu verða børn í dag upptikin eftir aldri, og ikki eftir...
les meir
innskriving til 01.flokk
07. Jan 2013
Innskriving í 1. flokk og forskúla ...


text:
Í gjár blivu eisini dopingroyndir tiknar av útvaldum svimjarum á FM 2018.
Sindur løgið, at tað vóru heili tríggir svimjarar úr Ægir, sum skuldi til dopingroynd og bert ein svimjari frá øllum hinum feløgunum í Føroyum og tað var Óli Mortensen frá Havnar Svimjifelag, sum vanliga svimur í Keypmannahavn við felagnum Svømmeklubben Hovedstaden.
Signhild Joensen, Rebekka Trygvadóttir, Rókur Trygvason og Óli Mortensen blivur royndir tiknar av ígjár.
Gleðiligt at Dopinroyndir vera tiknar, kanska fleiri royndir vera tiknar ídag og í morgin á FM 2018, lat okkum vóna tað.
SáH